Mosisi—Nrenya Mɔɔ Lɛ Diedi\nKENGA YE WƆ Afrikaans Albanian Amharic Arabic Armenian Azerbaijani Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kikuyu Kiluba Kinyarwanda Kirghiz Korean Kwangali Lingala Lithuanian Malagasy Myanmar Ngabere Norwegian Nzema Oromo Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zande Zulu\nMosisi—Nrenya Mɔɔ Lɛ Diedi\nDIEDI A LE DUZU?\nKɛmɔ bɛhile wɔ Baebolo ne anu la, “diedi” kile debie mɔɔ nwolɛ daselɛ kpalɛ ti yɛdie yɛdi kɛ ɔle zɔ la. Awie mɔɔ lɛ diedi wɔ Nyamenle anu la lɛ anwodozo kɛ Ɔbali Ye ɛwɔkɛ biala azo.\nKƐZI MOSISI LALE DIEDI ALI Ɛ?\nMosisi vale ye ɛbɛlabɔlɛ ziele Nyamenle ɛwɔkɛ ne mɔ azo. (Mɔlebɛbo 22:15-18) Ɔnyianle adenle kɛ ɔbabɔ ɛbɛla mɔɔ ahunlundwolɛ wɔ nu la wɔ anwonyia nu wɔ Yigyibiti, noko ɔkpole, “ɔhulole kɛ ɔ nee Nyamenle menli ne kɛli nyane tɛla kɛ ɔ nye kɛlie ɛtane nwo mekɛ ekyi bie a.” (Hibuluma 11:25) Asoo ɔle kpɔkɛ mɔɔ yeandwenle nwolɛ na yeazi mɔɔ bamaa yeanlu ɔ nwo nzinlii? Kyɛkyɛ, ɔluakɛ Baebolo ne ka kɛ Mosisi, ‘hɔle zo gyinlanle kpundii kɛ sonla mɔɔ ɛnwu Nyamenle ne mɔɔ bɛnnwu ye la.’ (Hibuluma 11:27) Mosisi annu ɔ nwo wɔ kpɔkɛ mɔɔ ɔgyinlanle diedi zo ɔzile la anwo.\nMosisi boale awie mɔ manle bɛnyianle diedi. Kɛ neazo la, suzu mɔɔ zile wɔ mekɛ mɔɔ ɔbayɛ kɛ ɛnee Yizilayɛma anwo ɛha nu wɔ Falo ɛlɔnema nee Nyevile Kɔkɔlɛ ne avinli la anwo nea. Mekɛ mɔɔ bɛ ahonle dule kɛ ɔnrɛhyɛ bɛbazɛkye bɛ la, Yizilayɛma zunle vɛlɛle Gyihova nee Mosisi. Boni a Mosisi bayɛ ye wɔ nwolɛ a?\nBie a ɛnee Mosisi ɛnze kɛ Nyamenle bamaa Nyevile Kɔkɔlɛ ne anu ahyɛ nwiɔ, na yeamaa Yizilayɛma ava ɛkɛ ne ahɔ. Noko akee, ɛnee Mosisi lɛ diedi kɛ Nyamenle bayɛ nwolɛ debie ava abɔ Ye menli nwo bane. Na ɛnee Mosisi kulo kɛ ɔ gɔnwo mɔ Yizilayɛma nyia diedi ko ne ala bie. Yɛkenga kɛ: “Na Mosisi zele menli ne kɛ, ‘Bɛmmasulo, bɛgyinla kpundii na bɛnlea kɛ ɛnɛ [Gyihova] bazi alie bɛ la.’” (Adendulɛ 14:13) Asoo Mosisi holale manle ɔ gɔnwo mɔ Yizilayɛma diedi yɛle kpole? Ɔyɛle zɔ, ɔluakɛ Baebolo ne ka Mosisi nee Yizilayɛma kɔsɔɔti anwo edwɛkɛ kɛ: ‘Diedi zo yɛɛ Yizilayɛma luale mɔɔ bɛpɛle Nyevile Kɔkɔlɛ ne kɛ asɛɛ bɛlua azɛlɛ resee zo la a.’ (Hibuluma 11:29) Mosisi diedi ne amboa ɔ ngomekye, emomu, ɔboale awie biala mɔɔ zukoale la.\nDUZU A YƐSUKOA YƐFI NU A?\nYɛbahola yɛazukoa Mosisi na yɛava yɛ ɛbɛlabɔlɛ yɛazie Nyamenle ɛwɔkɛ ne mɔ azo. Kɛ neazo la, Nyamenle ɛbɔ ɛwɔkɛ kɛ yɛfa ye ɛzonlenlɛ ne yɛdumua wɔ yɛ ɛbɛlabɔlɛ nu a ɔbamaa yɛ sa aha yɛ nwonane afoa nu ngyianlɛ. (Mateyu 6:33) Ɔle nɔhalɛ kɛ, bie a ɔbayɛ se kɛ yɛbaho yɛatia nwonane afoa nu ninyɛne mɔɔ bɛtwe adwenle bɛkɔ zo dɔɔnwo ɛnɛ la. Noko yɛbahola yɛanyia anwodozo kɛ yɛbɔ mɔdenle yɛmaa yɛ ɛbɛlabɔlɛ yɛ sikalɛ na yɛfa yɛ adwenle yɛsie yɛ ɛzonlenlɛ ne azo a, Gyihova bamaa yɛ asa aha mɔɔ yɛhyia la kɔsɔɔti. Yebɔ ɛwɔkɛ kɛ: “Menrɛgyakyi bɛ ɛlɛ, yɛɛ me rɛle ɛnrɛvi bɛ fee.”—Hibuluma 13:5.\nYɛbɔ mɔdenle noko yɛboa awie mɔ yɛmaa bɛnyia diedi. Kɛ neazo la, awovolɛ mɔɔ ze nrɛlɛbɛ la nwu kɛ bɛlɛ adenle dɔɔnwo bɛboa bɛ mra bɛmaa bɛnyia diedi. Ngakula ɛlɛnyi a, ɔwɔ kɛ bɛnyia ndelebɛbo mɔɔ hyia la kɛ Nyamenle wɔ ɛkɛ na yemaa yɛ kpalɛ nee ɛtane nwo ngyinlazo. Bieko, ɔwɔ kɛ bɛmaa bɛnwu kɛ bɛdi ye ngyinlazo ne anzi a yɛɛ bɛ ɛbɛlabɔlɛ bayɛ anyelielɛ kpalɛ a. (Ayezaya 48:17, 18) Awovolɛ maa bɛ mra ahyɛlɛdeɛ mɔɔ sonle bolɛ la wɔ mekɛ mɔɔ bɛkɛboa bɛ bɛkɛmaa bɛkɛnyia diedi kɛ, “Nyamenle wɔ ɛkɛ na ɔyila bɛdabɛ mɔɔ bɛbɔ mɔdenle bɛkpondɛ ɔ bo zo la.”—Hibuluma 11:6, Holy Bible—Easy-to-Read Version.\nFebruary 2013 | Yɛsukoa Debie Yɛfi Mosisi Ɛkɛ\nƐZINZALƐ ARANE February 2013 | Yɛsukoa Debie Yɛfi Mosisi Ɛkɛ


Wulomuma 16 | Yintanɛte Zo Baebolo | Ewiade Fofolɛ Ngilebɛbo\nKɔmaa Wulomuma 16:1-27\nPɔɔlo kanvo Fobi mɔɔ le sonvolɛ la (1, 2)\nWulomu Kilisienema ahyebizalɛ (3-16)\nMgbakyemgbakyenu nwo kɔkɔbɔlɛ (17-20)\nPɔɔlo agɔnwo mɔ gyimayɛvoma ahyebizalɛ (21-24)\nFealeranu edwɛkɛ nwuanzanwuanza ɛla ali (25-27)\n16 Mekanvo yɛ diema raalɛ Fobi mɔɔ sonle wɔ asafo ne mɔɔ wɔ Sɛnkilia anu la meahile bɛ,+ 2 amaa bɛalie ye wɔ Awulae anu kɛ mɔɔ ɔfɛta nwuanzanwuanzama la, na bɛamaa ye moalɛ biala mɔɔ ɔkɛhyia nwolɛ la,+ ɔluakɛ yeboa menli dɔɔnwo, medame noko meboka nwo. 3 Mebiza Peleseka* nee Akoyela,+ me gɔnwo mɔ gyimayɛvoma wɔ Kelaese Gyisɛse anu, 4 mɔɔ bɛvale bɛ ngoane bɛdole esiane nu bɛmaanle me* la,+ na tɛ me ngome a meyɛ bɛ mo a, emomu asafo ne mɔ mɔɔ wɔ maanle maanle ne anu la amuala noko yɛ bɛ mo. 5 Mebiza asafo ne mɔɔ yia nu wɔ bɛ sua nu ɛkɛ ne la noko.+ Mebiza me kulovolɛ Ɛpaenɛtɛse mɔɔ boka menli mɔɔ limoale rayɛle Kelaese ɛdoavolɛma wɔ Ehyea anwo la. 6 Mebiza Mɛle mɔɔ ɛyɛ gyima ɛsesebɛ ɛmaa bɛ la. 7 Mebiza Andulonaekɛse nee Dwuniase, me nwo amra+ nee me gɔnwo mɔ pilizama, mɔɔ ɛzoanvolɛma ne ze bɛ kpalɛ na bɛyɛ Kelaese ɛdoavolɛma bɛhyɛ bɛdɛla me la. 8 Mebiza Ampeleatɛse, me kulovolɛ wɔ Awulae anu. 9 Mebiza Ɛbeenɛse, yɛ gɔnwo gyimayɛvolɛ wɔ Kelaese anu, yɛɛ me kulovolɛ Setakese. 10 Mebiza Apɛlizi mɔɔ bɛlie ye bɛdo nu wɔ Kelaese anu la. Mebiza Alesetobulɛse sua nu amra. 11 Mebiza me busuanli Hilodeɔn. Mebiza Naasesɛse sua nu amra mɔɔ bɛle Awulae ɛdoavolɛma la. 12 Mebiza Telaefina nee Telaefosa, mraalɛ mɔɔ ɛlɛyɛ gyima ɛsesebɛ wɔ Awulae anu la. Mebiza yɛ kulovolɛ Pɛsese, ɔluakɛ yeyɛ gyima ɛsesebɛ wɔ Awulae anu. 13 Mebiza Wulufɛse, mɔɔ Awulae ɛkpa ye la, nee ye mame mɔɔ le medame noko me mame la. 14 Mebiza Asenkeletɛse, Felɛgɔn, Hɛmɛse, Patulobase, Hɛmase yɛɛ mediema mɔɔ boka bɛ nwo la. 15 Mebiza Felɔlɔgɛse nee Dwulia nee Niliyuso yɛɛ ɔ diema raalɛ ne nee Ɔlempase yɛɛ nwuanzanwuanzama ne mɔɔ boka bɛ nwo la amuala. 16 Bɛva bɛ nloa anwo ɛvolɛ nwuanzanwuanza bɛbiza bɛ nwo ahye. Kelaese asafo ne amuala biza bɛ. 17 Mediema, akee mesɛlɛ bɛ kɛ bɛnlea menli mɔɔ fa mgbakyemgbakyenu ba na bɛmaa awie mɔ kpo aze, mɔɔ ɔ nee ngilehilelɛ mɔɔ bɛzukoa la ɛnle ko la boɛ, na bɛhwe bɛ nwo bɛvi bɛ nwo.+ 18 Ɔluakɛ menli mɔɔ le zɛhae la ɛnle yɛ Awulae Kelaese ngɛkɛlɛ, emomu bɛle ngɛkɛlɛ bɛmaa bɛdabɛ mumua ne bɛ atiakunluwɔzo,* na bɛfa edwɛkɛ menlemenle nee adalɛ nganvolɛ bɛbɛlɛbɛla menli mɔɔ ɛnze nwolɛ bie la ahonle. 19 Awie biala ɛnwu bɛ tieyɛ yemɔti medi bɛ nwo fɛlɛko. Noko mekulo kɛ bɛyɛ nrɛlɛbɛvolɛma wɔ mɔɔ le kpalɛ la anwo, na bɛyɛ menli mɔɔ ɛnze nwolɛ bie la wɔ ɛtane nwo.+ 20 Ɔluakɛ ɔnrɛhyɛ biala Nyamenle mɔɔ maa anzodwolɛ la babɛtɛ Seetan+ wɔ bɛ gyakɛ abo. Yɛ Awulae Gyisɛse ɛlolɛ kpole ne nee bɛ ɛdɛnla. 21 Me gɔnwo gyimayɛvolɛ Timote biza bɛ, yɛɛ me nwo amra+ Luseɛse, Gyeesen nee Sosepatɛ noko biza bɛ. 22 Medame Tɛhyeɛse mɔɔ mengɛlɛle kɛlata ɛhye la, mebiza bɛ wɔ Awulae duma nu. 23 Geeyɛse,+ mɔɔ merazokoɛ ye na ye sua nu a asafo ne amuala yia nu la, biza bɛ. Yilasetɛse, suakpole ne azo gyaneavolɛ* ne biza bɛ, yɛɛ ɔ diema Koatɛse, noko biza bɛ. 24 * —— 25 Na Nyamenle mɔɔ maa bɛkola bɛgyinla kpundii kɛ mɔɔ edwɛkpa ne mɔɔ mebɔ ye nolo nee Gyisɛse Kelaese anwo edwɛkɛhanlɛ ne de, nee kɛ mɔɔ fealeranu edwɛkɛ nwuanzanwuanza ne+ anwo yekile ne mɔɔ bɛambɔ zo mekɛ tendenle la de la 26 noko kɛkala bɛla ye ali* na bɛlua Ngɛlɛlera ne anu ngapezo ne mɔ azo bɛmaa maanle maanle ne mɔ amuala ɛnwu ye, kɛ mɔɔ Nyamenle mɔɔ wɔ ɛkɛ ne dahuu edwɛkɛ ne kile la, amaa tieyɛ alua diedi zo ara; 27 anyunlunyia ɛlua Gyisɛse Kelaese anwo zo ɛha Nyamenle mɔɔ ɔ ngomekye a ɔle nrɛlɛbɛvolɛ+ la dahuu. Amen.\n^ Eza bɛfɛlɛ ye, “Pelesela.”\n^ Anzɛɛ “bɛ ko.”\n^ Anzɛɛ “neavolɛ.”\n^ Anzɛɛ “bɛye bɛhile.”


Mɔɔ Limoa Kɔmaa Timote 3:1-16\n3 Ɛhye le nɔhalɛ edwɛkɛ: Saa awie kpondɛ kɛ ɔyɛ neavolɛ a,+ ɛnee ɔkulo gyima kpalɛ. 2 Ɔti ɔwɔ kɛ neavolɛ yɛ awie mɔɔ edwɛkɛ ɛnle ɔ nwo, ɔ ye kokye, ɔ nye gyi ɔ ti anwo, ye adwenle nu la ɛkɛ,*+ ɔyɛ ye ninyɛne pɛpɛɛpɛ, ɔdie nyɛvolɛ,+ ɔkola ɔkilehile,+ 3 ɔnle nzanli,+ ɔnle basabasa,* emomu ɔte edwɛkɛ bo,+ ɔngulo butule,+ ɔ nye ɛmbolo ezukoa,+ 4 ɔle awie mɔɔ nea ye sua nu amra kpalɛ, ɔ mra fa enililɛ bɛlɛ bɛ nwo aze maa ye+ 5 (na saa awie ɛngola ɛnnea ye sua nu amra kpalɛ a, kɛ ɔkɛyɛ na yeahola yeanlea Nyamenle asafo ne azo ɛ?), 6 ɔnle kɛ ɔyɛ diedinli fofolɛ,*+ anrɛɛ ɔkɛmemaa ɔ nwo zo na bɛkɛbua ye ndɛne kɛ mɔɔ bɛbua Abɔnsam la. 7 Bieko, ɔwɔ kɛ menli mɔɔ ɛnle asafo ne anu la ka ɔ nwo edwɛkɛ kpalɛ+ amaa menli angua ɔ nyunlu aze* na yeandɔ Abɔnsam ɛhane nu. 8 Zɔhane ala a ɔwɔ kɛ asafo nu azonvolɛ anye ka aze a, bɛ nloa ɛnle nwiɔ nwiɔ,* bɛnva bɛ nwo bɛnwula nwanye dɔɔnwo ɛnlonlɛ nu, bɛnlua anyebolo adenle zo bɛnnyia bɛ nwo,+ 9 na bɛfa adwenle mɔɔ anu te la bɛsɔ diedi ne anwo fealeranu edwɛkɛ nwuanzanwuanza ne anu.+ 10 Bieko, bɛlimoa bɛzɔ menli zɛhae mɔ bɛnlea kɛ bɛfɛta; na saa edwɛkɛ ɛnle bɛ nwo a bɛamaa bɛazonle kɛ azonvolɛ.+ 11 Zɔhane ala a ɔwɔ kɛ mraalɛ noko yɛ menli mɔɔ anye gyi bɛ ti anwo a, bɛnzɛkye menli duma,+ bɛ nye ka aze, bɛdi nɔhalɛ wɔ debie biala anu.+ 12 Ɔwɔ kɛ asafo nu sonvolɛ aye yɛ kokye, ɔnea ɔ mra nee ye sua nu amra kpalɛ. 13 Bɛdabɛ mɔɔ bɛyɛ bɛ gyima kpalɛ la ɛlɛnyia duma kpalɛ amaa bɛ nwo yɛɛ bɛkola bɛka bɛ diedi mɔɔ wɔ Kelaese Gyisɛse anu la anwo edwɛkɛ mɔɔ bɛnzulo. 14 Melɛkɛlɛ ɛhye mearɛlɛ wɔ, noko me nye la kɛ ɔnrɛhyɛ mebara ɛ nwo lɔ, 15 na saa mekyɛ a, wɔanwu kɛzi ɔwɔ kɛ ɛbɔ wɔ ɛbɛla wɔ Nyamenle sua nu,+ mɔɔ le tease Nyamenle ne asafo ne, nɔhalɛ ne pila nee ye adiabo la. 16 Nɔhalɛ nu, nyamenlezonlenlɛ kpalɛ nwo fealeranu edwɛkɛ nwuanzanwuanza ɛhye le kpole amgba: ‘Bɛlale ye ali wɔ nwonane nu,+ bɛbule ye tenlenenli wɔ sunsum nu,+ ɔyele ɔ nwo ɔhilele anwumabɔvolɛma,+ bɛhanle ɔ nwo edwɛkɛ wɔ maanle maanle ne anu,+ ewiade amra liele ye lile,+ bɛliele ye anwuma wɔ anyunlunyia nu.’


Ditilɔnomi 24 | Yintanɛte Zo Baebolo | Ewiade Fofolɛ Ngilebɛbo\nAgyalɛ nee ewolebɔlɛ (1-5)\nBɛbu ngoane (6-9)\nBɛdwenle ehyiavolɛma anwo (10-18)\nMa bo zo ɛsesalɛ nwo adehilelɛ (19-22)\n24 “Saa nrenyia gya raalɛ na akee ɔ nye ɛnlie raalɛ ne anwo ɔluakɛ yenwu debie ɛtane wɔ ɔ nwo a, ɔwɔ kɛ ɔkɛlɛ ewolebɔlɛ kɛlata ɔwula ɔ sa nu+ na ɔmaa ɔfi ye sua nu ɛkɛ.+ 2 Saa ɔfi ye sua nu ɛkɛ a, nrenyia gyɛne bahola agya ye.+ 3 Saa ɔ hu ne mɔɔ tɔ zolɛ nwiɔ la kpɔ* ye na ɔkɛlɛ ewolebɔlɛ kɛlata ɔwula ɔ sa nu na ɔmaa ɔfi ye sua nu ɛkɛ anzɛɛ saa nrenyia ne mɔɔ ɛgya ye la wu a, 4 ɔ hu ne mɔɔ limoale voanle ye la ɛnrɛhola ɛnrɛgya ye bieko wɔ mekɛ mɔɔ raalɛ ne anwo ɛgua evinli la, ɔluakɛ ɛhye le Gyihova kyibadeɛ. Ɔnle kɛ bɛfa ɛtane bɛkɔ azɛlɛ ne mɔɔ Gyihova bɛ Nyamenle ne ɛlɛfa amaa bɛ kɛ bɛ agyapadeɛ la azo. 5 “Saa nrenyia gya raalɛ ɛkɛ ne ala a, ɔnle kɛ bɛmaa ɔkɔ konle anzɛɛ bɛmaa ye gyima gyɛne biala. Ɔwɔ kɛ bɛmaa ɔtɛnla sua nu ɛvolɛ ko na ɔmaa ɔ ye anye die.+ 6 “Ɔnle kɛ awie biala die awie ɛdibolɛ anzɛɛ ye bolɛ ralɛ fa di agyinlanu bɔ ye bosea,+ ɔluakɛ ɛhye bayɛ kɛ ɔlɛye ɔ nloa anu aleɛ* yeali agyinlanu la. 7 “Saa bɛnwu kɛ awie ɛhye ɔ mediema Yizilayɛma ne mɔ bie ɛvea na yehile ye nyane na yedɔne ye a,+ ɔwɔ kɛ ahenle mɔɔ hyele ɔ diema ne veale la wu.+ Ɔwɔ kɛ bɛye debie mɔɔ le ɛtane la bɛfi bɛ avinli.+ 8 “Saa kokobɛ* tɔ bɛ avinli a, bɛnlea bɛyɛ debie biala mɔɔ Livae ɛsɔfo ne mɔ baha ahile bɛ la.+ Bɛnlea bɛyɛ mɔɔ menganle mengilele ɛsɔfo ne mɔ la pɛpɛɛpɛ. 9 Bɛhakye mɔɔ Gyihova bɛ Nyamenle ne vale yɛle Meleam wɔ adenle nu wɔ mekɛ mɔɔ bɛvi Yigyibiti bɛlɛba la.+ 10 “Saa ɛbɔ ɛ gɔnwo bosea bie a,+ ɔnle kɛ ɛwolo ye sua nu kɛ ɛkalie deɛ ne mɔɔ ɔfa yeali agyinlanu la. 11 Ɔwɔ kɛ ɛgyinla alienwo ɛmaa ahenle mɔɔ liele bosea ne la fa deɛ ne mɔɔ ɔfa yeali agyinlanu la bɛlɛ wɔ wɔ alienwo ɛkɛ ne. 12 Na saa ahenle le ehyianli a, ɔnle kɛ ɛfa deɛ ne mɔɔ ɔvale ɔlile agyinlanu la ɛsie ɛ nwo too ɛkɔda.+ 13 Saa sɛnzɛne ne kɔtɔ ala a, ɔwɔ kɛ ɛfa ɛdanlɛ ne mɔɔ ɔvale ɔlile agyinlanu la ɛkɔmaa ye na ɔfa ye ɛdanlɛ ne ɔkɔda,+ na ɔbayila wɔ; na Gyihova wɔ Nyamenle ne babu ye kɛ ɔle nyɛleɛ mɔɔ le tenlene. 14 “Ɔnle kɛ ɛsisi ɛkpanli mɔɔ ɔ nwo ɛhyele ye na ɔlɛdi ehyia la, saa ɔle ɛ mediema ne mɔ bie o anzɛɛ ɛyɛvolɛ mɔɔ de bɛ azuamgbole ne mɔ bie azo*+ wɔ bɛ azɛlɛ ne azo la o. 15 Ɔwɔ kɛ ɛfa ye ahatualɛ ɛmaa ye kenle ko zɔhane ala+ kolaa na sɛnzɛne ne ahɔdɔ, ɔluakɛ ɔ nwo ɛhyele ye yɛɛ ye ngoane* gyi ye ahatualɛ ne azo. Tɛ ye zɔ a, ɛdawɔ ti ɔbazu yeavɛlɛ Gyihova na ɛbali ɛtane nwo fɔlɛ.+ 16 “Ɔnle kɛ bɛku selɛma wɔ mɔɔ bɛ mra kɛyɛ la anwo, yɛɛ ɔnle kɛ bɛku ngakula wɔ mɔɔ bɛ papa mɔ kɛyɛ la anwo.+ Ɔwɔ kɛ bɛku awie wɔ ɔdaye mumua ne ye ɛtane ti.+ 17 “Saa ɛlɛdi ɛyɛvolɛ anzɛɛ arisa* edwɛkɛ a, mmadi mɔguazo,+ yɛɛ mmadie kunlavolɛ ɛdanlɛ ɛdi agyinlanu ɛbɔ ye bosea.+ 18 Kakye kɛ ɛnee ɛle akɛlɛ wɔ Yigyibiti yɛɛ Gyihova wɔ Nyamenle ne liele wɔ vile ɛkɛ a.+ Ɔti a melɛka meahile wɔ kɛ ɛli mɛla ɛhye azo la. 19 “Saa ɛte wɔ ɛya nu ma na ɛ rɛle fi bie mɔɔ wɔkyekye ye file la wɔ ɛya ne anu a, mmasia ɛkɔfa. Gyakyi maa ɛyɛvolɛ, arisa nee kunlavolɛ,+ amaa Gyihova wɔ Nyamenle ne ayila wɔ wɔ debie biala mɔɔ ɛkɛyɛ la anu.+ 20 “Saa ɛtete wɔ ɔlivi baka zo ma a, mmasia ɛkɔtete mɔɔ ɛha ye ngane ne mɔ azo la. Ɔwɔ kɛ ɛgyakyi mɔɔ ɛha la ɛmaa ɛyɛvolɛ, arisa nee kunlavolɛ.+ 21 “Saa ɛtete wɔ vanye egyinli nu ma a, ɔnle kɛ ɛsia ɛkɔtete mɔɔ ɛha la. Ɔwɔ kɛ ɛgyakyi mɔɔ ɛha la ɛmaa ɛyɛvolɛ, arisa nee kunlavolɛ. 22 Kakye kɛ ɛnee ɛle akɛlɛ wɔ Yigyibiti azɛlɛ zo. Ɔti a melɛka meahile wɔ kɛ ɛyɛ ɛhye la.\n^ Anzɛɛ “kpo.”\n^ Anzɛɛ “ɔlɛfa ye ngoane; ɔlɛfa ye ɛkɛla.”\n^ Hibulu edwɛkɛkpɔkɛ mɔɔ bɛhile ɔ bo “kokobɛ” la kile ninyɛne dɔɔnwo na bie a le ewule ngakyile mɔɔ sane mɔɔ gua bɛ nwo la. Ewule bie mɔ mɔɔ gua adɛladeɛ nee azua nu la noko boka nwo.\n^ Hibulu aneɛ nu, “nlenkɛ mgbole ne mɔ bie anloa.”


Me Awovolɛ Ɛnlie Me Ɛnli | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian America Mumule Aneɛ Amharic Arabic Arabic (Lebanon) Armenian Azerbaijani Baoule Bashkir Belize Kriol Bislama Brazil Mumule Aneɛ Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Cibemba Croatian Czech Dangme Danish Dutch Efik English Estonian Ewe Faroese Fijian Finnish Fon French Ga Georgian German Giliki Gun Haitian Creole Hausa Hibulu Hiligaynon Hindi Hindi (Roman) Hungarian Iban Icelandic Iloko Indonesian Isoko Italian Japanese Kamba Kannada Kazakh Kazakh (Arabic) Kinyarwanda Kirghiz Kirundi Korean Kurdish Kurmanji (Caucasus) Kurdish Kurmanji (Cyrillic) Lingala Lithuanian Luo Macedonian Malagasy Malay Malayalam Maltese Mam Mambwe-Lungu Maya Mexico Mumule Aneɛ Mongolian Moore Myanmar Ndebele (Zimbabwe) Nepali Norwegian Nzema Pangasinan Papiamento (Curaçao) Persian Polish Portuguese (Brazil) Portuguese (European) Quichua (Imbabura) Romanian Russian Samoan Serbian (Cyrillic) Serbian (Roman) Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Tatar Telugu Tetun Dili Thai Tigrinya Tsonga Turkish Twi Ukrainian Urhobo Uzbek Uzbek (Roman) Valencian Vietnamese Xhosa Yoruba Zulu\nMɔɔ ɔwɔ kɛ ɛnwu ye\nSaa wɔ awovolɛ balie wɔ ali a, ɔgyi wɔ nɔhalɛlilɛ zo. Wɔ awovolɛ mɛla mɔɔ ɛdi zo la le kɛ ɛlɛtua kakɛ bie la. Ɛtua wɔ awovolɛ tieyɛ nwo kakɛ, na fane dodo mɔɔ ɛlɛfa nɔhalɛlilɛ ‘wɔadua’ la bie a bɛbamaa wɔ fanwodi dɔɔnwo. Mɔɔ nee ɛhye ɛnle ko la, saa wɔanli nɔhalɛ a mmamaa ɔyɛ wɔ nwanwane kɛ wɔ awovolɛ bade mekɛ mɔɔ bɛfa bɛmaa wɔ la azo.\nƆdie mekɛ na wɔ awovolɛ alie wɔ ali. Ɔwɔ kɛ ɛmaa wɔ awovolɛ nwu ye kɛ ɛkola ɛdi ɛzonlelilɛ nwo gyima kolaa na bɛamaa wɔ fanwodi dɔɔnwo.\nNƆHALƐ EDWƐKƐ: “Kɛ kpavolɛ la, ɛnee meze mɔɔ me awovolɛ kpondɛ avi me ɛkɛ ne la, ɔti meyɛ me nwo kɛ melɛyɛ mɔɔ bɛkpondɛ la noko ɛnee meyɛ mɔɔ mekulo la wɔ fealera nu. Ɛhye maanle ɔyɛle se kɛ me awovolɛ balie me ali. Wɔ mekɛ ekyi anu, menzukoale kɛ menrɛhola menrɛyɛ ɛhye: Menzukoale kɛ adenle ko pɛ ala a mebahola mealua zo meanyia fanwodi a na tɛ yemɔ a le adalɛbɔlɛ. Ɔwɔ kɛ ɛdi nɔhalɛ na awie mɔ alie wɔ ali.”—Craig.\nKa nɔhalɛ—bɔbɔ wɔ mekɛ mɔɔ ɔyɛ se la. Awie ko biala fo noko saa ɛbɔ adalɛ ɛfa ɛkeda zo (anzɛɛ wɔanga nɔhalɛ mɔɔ wɔ nu la amuala) a ɔbazɛkye anwodozo mɔɔ wɔ awovolɛ lɛ wɔ wɔ nu la. Wɔ adenle fofolɛ zo, saa wɔ awovolɛ nwu wɔ kɛ ɛdi nɔhalɛ kpalɛ a, bɛbanwu ye kɛ wɔnyi mɔɔ ɛbalie wɔ nvonleɛ wɔado nu a. Na sonla zɛhae a bɛbahola bɛalie ye bɛali a.\n“Tɛ nvonleɛ mɔɔ ɛyɛ la a ɛnrɛmaa bɛnrɛlie wɔ bɛnrɛli a, emomu mɔdenle mɔɔ ɛbɔ kɛ ɛkeda zo la a ɛnrɛmaa bɛnrɛlie wɔ bɛnrɛli dahuu a.”—Anna.\nBaebolo ne ka kɛ: “Yɛkulo kɛ yɛfa nɔhalɛlilɛ yɛbɔ yɛ ɛbɛla wɔ debie biala anu.”—Hibuluma 13:18.\nDwenle ɛhye anwo: Saa wɔ awovolɛ biza wɔ ɛleka mɔɔ ɛlɛkɔ nee mɔɔ ɛkayɛ la a, asoo ɛka nɔhalɛ ne amuala ɛkile bɛ? Anzɛɛ saa wɔ awovolɛ biza wɔ ɛleka mɔɔ ɛhɔle nee mɔɔ ɛhɔyɛle la a, asoo ɛka mɔɔ bɛkulo kɛ bɛnwu ye la amuala ɛkile bɛ ɔ?\nDie wɔ ɛzonlelilɛ to nu. Di mɛla mɔɔ bɛhyehyɛ wɔ sua nu la amuala azo. Yɛ wɔ sua nu gyima ndɛndɛ. Saa ɛ nee awie yɛ ngyehyɛleɛ a, di wɔ mekɛ zo. Ɛdawɔ mumua ne yɛ wɔ sukulu gyimalilɛ ne. Di mekɛ mɔɔ bɛva bɛmaa wɔ kɛ ɛva ɛrɛla sua nu la azo.\n“Saa wɔ awovolɛ maa ɛ nee ɛ gɔnwo mɔ finde na bɛka kɛ ɛrɛla sua nu 9:00 p.m., na ɛkɔ sua nu 10:30 a, mmamaa ɛ nye da kɛ bɛbamaa ɛ nee ɛ gɔnwo mɔ avinde kenle fofolɛ!”—Ryan.\nBaebolo ne ka kɛ: “Awie biala ɔdaye ɔbazoa ye gyimalilɛ nwo adesoa.”—Galeehyeama 6:5, ɔbodwɛkɛ.\nDwenle ɛhye anwo: Asoo bɛze wɔ kɛ ɛdi mekɛ zo, ɛyɛ wɔ sua nu gyima na ɛdi mɛla zo—bɔbɔ nuhua ne mɔɔ ɛ nye ɛnlie nwo la ɔ?\nNyia abotane. Saa wɔ nyɛleɛ bie ati wɔ awovolɛ ɛnlie wɔ ɛnli a, ɔbalie mekɛ na bɛazia bɛalie wɔ bɛali. Nyia ɛhulolɛ kɛ ɛbahendɛ.\n“Me nye zo danle me wɔ mekɛ mɔɔ ɛnee me awovolɛ ɛmmaa me nwolɛ adenle bie mɔ wɔ mekɛ mɔɔ menyianle ɛvolɛ bie la. Menwunle ye kɛ saa awie nyia ɛvolɛ dɔɔnwo a ɔngile kɛ yenyi. Menzɛlɛle me awovolɛ kɛ bɛmaa me nwolɛ adenle mɔɔ bamaa bɛanwu ye kɛ medi nɔhalɛ la. Ɔhyɛle ekyi, noko mengolale. Na menzukoale kɛ tɛ ɛvolɛ mɔɔ awie ɛli la a maa menli die ye di a; emomu ye nyɛleɛ.”—Rachel.\nBaebolo ne ka kɛ: “Bɛyɛ tieyɛ wɔ ninyɛne kɔsɔɔti anu.”—2 Kɔlentema 2:9.\nDwenle ɛhye anwo: Amaa wɔ awovolɛ alie wɔ ali la, ninyɛne boni mɔ a ɛbahola wɔayɛ wɔava ‘wɔayɛ tieyɛ wɔ ninyɛne kɔsɔɔti anu’ a?\nNZUZULƐ: Fa bodane bie mɔ le kɛ mekɛ zo ɛlilɛ, gyima mɔɔ ɛyɛ wɔawie, sua nu mɔɔ ɛba ye ndɛ anzɛɛ ninyɛne gyɛne sie ɛ nye zo. Maa wɔ awovolɛ ɛnwu kpɔkɛ mɔɔ wɔzi la na biza bɛ mɔɔ bɛ nye la kɛ ɛbayɛ amaa bɛalie wɔ bɛali la. Akee bɔ mɔdenle fa folɛdulɛ ɛhye yɛ gyima: “Bɛye subane dɛba ne mɔɔ nee bɛ alimoa ɛbɛlabɔlɛ ne le ko . . . la bɛgua.” (Ɛfɛsɛsema 4:22) Mekɛ ɛlɛkɔ la wɔ awovolɛ banwu anyuhɔlɛ mɔɔ ɛlɛnyia la!\n“Mmasɛkye anwodozo mɔɔ wɔ awovolɛ lɛ wɔ wɔ nu la. Maa bɛnwu mɔɔ ɛlɛkɔ zo wɔ wɔ ɛbɛlabɔlɛ nu la. Die bɛ nzuzulɛ mɔɔ fale kɛzi ɛlɛdi ninyɛne nwo gyima la to nu. Saa bɛnwu ye kɛ ɛlɛsi kpɔkɛ kpalɛ a, bɛbalie wɔ bɛali kpalɛ.”—Phoebe.\n“Yɛ mɔɔ bamaa bɛalie wɔ bɛali la. Fane dɔɔnwo ne ala, debie bie ati a wɔ awovolɛ ɛnrɛlie wɔ ɛnrɛli bieko a. Saa bɛdie wɔ bɛdi a, ɔngile kɛ bɛkulo kɛ wɔ anyelazo ba nu la ati ɔ. Bɛdie bɛdi kɛ ɛbazi kpɔkɛ nrɛlɛbɛ nu.”—Kyle.\n“Dahuu ka nɔhalɛ ne kile wɔ awovolɛ, na ɛ nee bɛ ɛli adwelie kpalɛ. Mmamaa bɛkɔ zo bɛbiza wɔ kpuya ngakyile kolaa na bɛade edwɛkɛ ne amuala. Maa bɛnwu edwɛkɛ ne amuala. Saa ɛka nɔhalɛ ne amuala ɛkile bɛ a bɛbalie wɔ bali kpole.”—Cortlan.\n“Fi wɔ ɛhulolɛ nu yɛ debie. Mmamaa bɛka kɛ ɛyɛ wɔ sua nu gyima kolaa na wɔayɛ, na yɛ maa ɔdɛla mɔɔ bɛ nye la kɛ ɛbayɛ la. Bɛla sua nu kolaa na mekɛ mɔɔ bɛvale bɛmaanle wɔ la adwu. Adenle kpalɛ mɔɔ ɛbalua zo wɔamaa bɛalie wɔ bɛali la a le kɛ ɛbali nɔhalɛ.”—Rachel.\nKɛ Ɔkɛyɛ Na Meanyia Fanwodi Dɔɔnwo Ɛ?\nƐnea a wɔyɛ kpanyinli noko wɔ awovolɛ nee wɔ ɛnyɛ adwenle. Nzɔne a ɔwɔ kɛ ɛyɛ a amaa bɛanyia wɔ nuhua anwodozo a?\nƆyɛ se kɛ ɛbali wɔ awovolɛ mɛla zo ɔ? Edwɛkɛ ɛhye baboa wɔ yeamaa wɔanyia adwenle kpalɛ\nYɛ muala yɛfo, noko tɛ yɛ muala a yɛsukoa debie yɛfi nu a.\nFa nwa awie Fa nwa awie Kɛ Ɔkɛyɛ Na Me Awovolɛ Alie Me Ali Ɛ?\nijwyp edwɛkɛ 80


Gyisɛse Yɛle Tieyɛ Dahuu | Fa Kilehile Ɛ Mra\nƆnyɛ se kɛ ɛbadie wɔ awovolɛ dahuu ɔ?— Ɔdwu mekɛ ne bie a ɔyɛ se. Ɛze kɛ Gyisɛse diele Gyihova nee ye awovolɛ ɔ?— Ye neazo ne bahola aboa wɔ yeamaa wɔadie wɔ awovolɛ wɔ mekɛ bɔbɔ mɔɔ yɛ se la anu. Maa yɛzukoa ɛhye anwo debie dɔɔnwo.\nKolaa na Gyisɛse ara azɛlɛ ye azo la, ɛnee ɔ nee ɔ Ze, Gyihova a wɔ anwuma a. Noko Gyisɛse nyianle awovolɛ wɔ azɛlɛ ye azo. Bɛfɛlɛ bɛ Dwosefi nee Mɛle. Ɛze kɛzi bɛrayɛle ye awovolɛ la ɔ?—\nGyihova yele Gyisɛse ngoane vile anwuma na ɔvale ɔwulale Mɛle akunlu amaa yeawo Gyisɛse na yeahola yeadɛnla azɛlɛ ye azo. Ɛhye le nwanwane debie! Gyisɛse nyinle wɔ Mɛle akunlu kɛmɔ ngakula nyi wɔ bɛ mame mɔ akunlu la. Kɛyɛ siane ngɔnla anzi, bɛwole Gyisɛse. Kɛ ɔyɛle mɔɔ Mɛle nee ɔ hu Dwosefi rayɛle Gyisɛse awovolɛ wɔ azɛlɛ ye azo la ɛne.\nGyisɛse nyianle ɛvolɛ 12 ala la, ɔyɛle debie mɔɔ kile kɛzi ɔkulo ɔ Ze, Gyihova kpole la. Ɛhye zile wɔ mekɛ mɔɔ Gyisɛse nee ye abusua ne dule adenle tendenle hɔle Gyɛlusalɛm kɛ bɛkali Akpabɛnwo ne la. Mekɛ mɔɔ bɛlɛsia bɛara sua nu la, Dwosefi nee Mɛle anwu Gyisɛse wɔ ɛleka biala. Ɛze ɛleka mɔɔ ɛnee ɔwɔ a?—\nDuzu ati a Gyisɛse hɔle asɔne sua ne anu a?\nDwosefi nee Mɛle ziale ndɛndɛ hɔle Gyɛlusalɛm na bɛkpondɛle Gyisɛse wɔ ɛleka biala. Edwɛkɛ ne gyegyele bɛ adwenle kpalɛ ɔluakɛ ɛnee bɛnnwu ye. Noko kenle nsa anzi, bɛnwunle ye wɔ asɔne sua ne anu! Ɛze deɛmɔti Gyisɛse hɔle asɔne sua ne anu la ɔ?— Ɔboalekɛ ɔbahola yeazukoa ɔ Ze, Gyihova anwo debie wɔ ɛkɛ. Ɛnee ɔkulo Gyihova na ɔkpondɛ kɛ ɔnwu kɛzi ɔbahola yeazɔ ɔ nye la. Mekɛ mɔɔ Gyisɛse nyinle na ɔyɛle nrenya bɔbɔ la ɔdiele Gyihova dahuu. Gyisɛse yɛle tieyɛ bɔbɔ wɔ mekɛ mɔɔ ɔyɛ se kɛ ɔbayɛ zɔ na ɔkile kɛ ɔbanwu amaneɛ la. Asoo Gyisɛse diele Dwosefi nee Mɛle noko?— Ɛhɛe, Baebolo ne ka kɛ ɔyɛle zɔ.\nDuzu a ɛsukoa ɛfi Gyisɛse neazo ne anu a?— Ɔwɔ kɛ ɛtie wɔ awovolɛ wɔ mekɛ bɔbɔ mɔɔ ɔyɛ se la anu. Ɛbayɛ zɔ ɔ?—\nKɛzi Dwosefi nee Mɛle rayɛle Gyisɛse awovolɛ wɔ azɛlɛ ye azo ɛ?\nMekɛ mɔɔ ɛnee Gyisɛse awovolɛ ɛlɛkpondɛ ye wɔ Gyɛlusalɛm la, bɛnwunle ye wɔ ni?\nDuzu a ɛsukoa ɛfi Gyisɛse neazo ne anu a?


1 Samoɛle 21 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Limoa 21:1-15\nDevidi lile paano mɔɔ bɛfa bɛkile la wɔ Nɔɔbo (1-9)\nDevidi yɛle ɔ nwo kɛ ɛzɛlɛ la wɔ Gate (10-15)\n21 Nzinlii, Devidi hɔle ɛsɔfo Ahemɛlɛke anwo lɔ wɔ Nɔɔbo.+ Mɔɔ Ahemɛlɛke yiale Devidi la, ɔ nwo wosole ye na ɔbizale ye kɛ: “Duzu ati a ɛ ngomekye ɛlua na awie ɛmboka ɛ nwo ɛ?”+ 2 Devidi buale ɛsɔfo Ahemɛlɛke kɛ: “Belemgbunli ne ɛha ɛhile me kɛ mengɔnyɛ debie, noko ɔse, ‘Mmamaa awie biala te ɛzoanlɛ ne mɔɔ melɛsoa wɔ nee adehilelɛ mɔɔ meva memaa wɔ la anwo bie.’ Me nee me mgbavolɛ ne mɔ yɛle ngyehyɛleɛ kɛ yɛbayia ɛleka bie. 3 Saa ɛlɛ paano nnu anzɛɛ debie gyɛne biala wɔ ɛkɛ a, fa maa me.” 4 Noko ɛsɔfo ne buale Devidi kɛ: “Menlɛ paano gyɛne biala wɔ ɛkɛ, kɛ paano nwuanzanwuanza ne ala+—mɔɔ hyia la a le kɛ saa mgbavolɛ ne mɔ ɛtɛfale bɛ nwo ɛtɛkanle mraalɛ ɛdeɛ a.”*+ 5 Devidi buale ɛsɔfo ne kɛ: “Yɛtɛfale yɛ nwo yɛtɛkanle mraalɛ kɛ mekɛ gyɛne mɔɔ ɛnee mekɔ konle ala la.+ Saa bɛsoa yɛ ɛleka gyɛne biala a mgbavolɛ ne mɔ yɛ bɛ nwo nwuanzanwuanza a, ɛnee nea kɛzi bɛbayɛ bɛ nwo nwuanzanwuanza ɛnɛ la!” 6 Ɔti ɛsɔfo ne vale paano nwuanzanwuanza ne+ maanle ye, ɔluakɛ ɛnee paano biala ɛnle ɛkɛ ne kɛ paano ne mɔɔ bɛfa bɛkile la ala, ɛnee bɛye bɛvi Gyihova anyunlu na bɛva fofolɛ bɛgua ɔ bo zo ne wɔ kenle mɔɔ bɛyele la. 7 Kenle zɔhane, ɛnee Sɔɔlo azonvolɛ ne mɔ ko wɔ ɛkɛ, ɛnee bɛmaa yeha Gyihova anyunlu ɛkɛ. Bɛfɛlɛ ye Dowɛge,+ ɔle Yidɔmenli+ mɔɔ le Sɔɔlo mboaneneavolɛ kpanyinli. 8 Akee Devidi zele Ahemɛlɛke kɛ: “Ɛlɛ atwɛ anzɛɛ konle dadeɛ wɔ ɛ nwo ɛke ɔ? Meanva me konle dadeɛ anzɛɛ me akodeɛ ne, ɔluakɛ ɛnee ɔwɔ kɛ mekɔ belemgbunli ɛzoanlɛ ne ndɛndɛ.” 9 Ɛsɔfo ne hanle kɛ: “Filisitianli Golayate+ mɔɔ ɛhunle ye wɔ Yilaa Bɔnza ne anu+ la konle dadeɛ ne a wɔ ɛke a, bɛva ɛdanlɛ bɛkyekye nwo na ɔwɔ yifɔdo ne+ anzi. Saa ɛkulo kɛ ɛfa a, ɛnee fa, ɔluakɛ yemɔ ala a wɔ ɛke a.” Devidi hanle kɛ: “Konle dadeɛ biala nee ye ɛnzɛ. Fa maa me.” 10 Kenle zɔhane Devidi dwazole na ɔdoale zo ɔnriandile+ Sɔɔlo na ɔhɔdwule Gate+ Belemgbunli Ekehye anwo lɔ. 11 Ekehye azonvolɛ ne mɔ zele ye kɛ: “Tɛ Devidi, azɛlɛ ne azo belemgbunli ne ɛne? Tɛ ɔdaye a bɛzile agole na bɛdole ɔ nwo edwɛne bɛhanle kɛ,‘Sɔɔlo ɛhu apenle apenle,Na Devidi ɛhu apenle apenle bulu bulu’ la ɔ?”+ 12 Devidi vale edwɛkɛ ɛhye ziele ye ahonle nu, na ɔzulole+ Gate Belemgbunli Ekehye kpole. 13 Yemɔti ɔyɛle ɔ nwo kɛ yezɛ+ wɔ bɛ nyunlu ɛkɛ na ɔbɔle ɛzɛlɛ ɛbɛla wɔ bɛ avinli.* Ɔhɛlɛhɛlɛle anlenkɛ kpole ne nlenkɛ ne mɔ anwo na ɔmaanle ɔ nloa nyɛlɛ hwinle guale ɔ kɛsa anu. 14 Akee Ekehye zele ye azonvolɛ ne mɔ kɛ: “Bɛnwu kɛ nrenyia ɛhye ɛzɛ! Duzu ati a bɛva ye bɛrɛlɛ me a? 15 Mehyia ɛzɛlɛma nwo la ati a bɛva sonla ɛhye bɛra kɛ ɔrabɔ ɛzɛlɛ ɛbɛla ɔhile me ɔ? Ɔwɔ kɛ nrenyia ɛhye ba me sua nu ɔ?”\n^ Anzɛɛ “mgbavolɛ ne mɔ nee mraalɛ ɛtɛdale a.”\n^ Hibulu aneɛ nu, “wɔ bɛ sa nu.”\n1 Samoɛle 21


Mɔlebɛbo 6—Kakanyinlima Wɔ Azɛlɛ Ne Azo | Baebolo Nu Edwɛkɛ\nSAA ɛ nee awie ɛlɛba arayia yɛɛ ahenle ne tendenle kpula sua ti zo a, anrɛɛ duzu a bara wɔ adwenle nu a? Sonla zɛhae bayɛ kakanyinli! Mekɛ bie mɔɔ ɛze ɛhɔ la ɛnee kakanyinlima wɔ azɛlɛ ne azo. Baebolo ne kile kɛ bɛ ze mɔ le anwumabɔvolɛma mɔɔ ɛnee bɛwɔ anwuma a. Noko kɛ ɛhye kola si yɛ zɔ ɛ?\nKakye kɛ, ɛnee Seetan, anwumabɔvolɛ ɛtane ne anye ɛbolo ɛlɛtwehwe edwɛkɛ ara. Ɛnee ɔlɛbɔ mɔdenle kɛ ɔkɛmaa Nyamenle anwumabɔvolɛ ne mɔ bɔbɔ kɛyɛ ɛtane. Yeangyɛ, anwumabɔvolɛ ne mɔ bie bɔle ɔ bo kɛ bɛtie Seetan. Bɛgyakyile gyima mɔɔ ɛnee Nyamenle ɛva ɛmaa bɛ kɛ bɛyɛ wɔ anwuma la. Na bɛrale azɛlɛ ye azo bɛravale sonla nwonane bɛkpolole. Ɛze deɛ mɔɔ ɔti bɛyɛle zɔhane la ɔ?\nBaebolo ne ka kɛ ɔyɛle zɔ ɔluakɛ Nyamenle mra ɛhye mɔ nwunle azɛlɛ ye azo mraalɛ ngɛnlɛma ne mɔ na ɛnee bɛkpondɛ kɛ bɛ nee bɛ tɛnla. Yemɔti bɛrale azɛlɛ ye azo na bɛgyale mraalɛ ɛhye mɔ. Baebolo ne ka kɛ ɛnee ɛhye le ɛtane, ɔluakɛ Nyamenle bɔle anwumabɔvolɛ ne mɔ kɛ bɛdɛnla anwuma.\nMɔɔ anwumabɔvolɛ ne mɔ nee bɛ ye mɔ wole mralɛ la, ɛnee mralɛ ɛhye mɔ le ngakyile. Mɔlebɛbo ne ɛnee bɛnle ngakyile biala. Noko bɛhɔle zo bɛnyinyinle, bɛyɛle mgbole mgbole bie, na bɛ nwo yɛle se kpalɛ kpalɛ, hɔdwule kɛ bɛyɛle kakanyinlima la.\nƐnee kakanyinlima ɛhye mɔ ɛnle menli mgbalɛ. Na ɔluakɛ ɛnee bɛle mgbole na bɛ nwo yɛ se la ati, bɛsisile menli. Bɛbɔle mɔdenle kɛ bɛmaa awie biala ayɛ ɛtane kɛ bɛdabɛ la.\nƐnee Yinɔko ɛwu, noko ɛnee nrenya ko wɔ azɛlɛ ne azo mɔɔ le sonla kpalɛ a. Nrenya ɛhye a le Nowa. Dahuu ɔyɛle mɔɔ Nyamenle kpondɛ kɛ ɔyɛ la.\nKenle ko Nyamenle hanle hilele Nowa kɛ mekɛ ɛdwu kɛ Ɔsɛkye ɛtanevolɛma kɔsɔɔti. Noko ɛnee Nyamenle balie Nowa, ye abusua ne yɛɛ nane nane dɔɔnwo ngoane. Maa yɛnlea kɛ Nyamenle zile yɛle ɛhye la.\nMɔlebɛbo 6:1-8; Dwuudu 6.


Gyisɛse Hilele Kɛzi Bɛyɛ Asɔne La | Ngakula Baebolo Ɛzukoalɛdeɛ\nGyisɛse Hilele Ye Ɛdoavolɛma Kɛzi Bɛyɛ Asɔne La\nƐnee Falasiima yɛ debie biala maa menli nye die bɛ nwo. Saa bɛyɛ debie kpalɛ a bɛkulo kɛ menli nwu ye. Bɛgyinla gua zo bɛyɛ asɔne amaa menli anwu bɛ. Ɛnee Falasiima kye asɔneyɛlɛ ndendenle gua bɛ ti anu na bɛka ye wɔ nyianu azua nu nee gua zo amaa menli ade. Yemɔti ɔzinle menli ne anwo kɛ Gyisɛse hanle kɛ: ‘Bɛmmayɛ asɔne kɛ Falasiima ne la. Bɛdwenle kɛ saa bɛka edwɛkɛ dɔɔnwo a yɛɛ Nyamenle anye balie nwo a, noko ɔnle zɔ. Asɔneyɛlɛ le ɛdawɔ nee Gyihova avinli edwɛkɛ. Mmaka edwɛkɛ ko ne ala fane dɔɔnwo. Gyihova kpondɛ kɛ ɛka mɔɔ wɔ wɔ ahonle nu la ɛkile ye.\n‘Bɛyɛ asɔne a, bɛyɛ ye zɛhae: “Yɛ Ze mɔɔ wɔ anwuma, wɔ duma nwo ɛde. Wɔ Belemgbunlililɛ ɛrɛla. Wɔ ɛhulolɛdeɛ ɛyɛ ɛkɛ wɔ azɛlɛ ye azo kɛ anwuma la.”’ Eza Gyisɛse hanle hilele bɛ kɛ bɛyɛ aleɛ, ɛtanefakyɛ nee ninyɛne gyɛne nwo asɔne.\nGyisɛse hanle kɛ: ‘Bɛmmagyakyi asɔneyɛlɛ. Bɛhɔ zo bɛzɛlɛ Gyihova, bɛ Ze ne kɛ ɔmaa bɛ ninyɛne mgbalɛ. Awovolɛ biala kpondɛ kɛ ɔfa ninyɛne mgbalɛ ɔmaa ɔ ra. Saa ɛ ra sɛlɛ wɔ paano a, asoo ɛbamaa ye bolɛ? Saa ɔsɛlɛ fɛlɛ a, asoo ɛbamaa ye ɛwɔlɛ?’\nAkee Gyisɛse hilehilele nu kɛ: ‘Saa bɛdabɛ bɔbɔ bɛze kɛzi bɛfa ninyɛne mgbalɛ bɛmaa bɛ mra a, ɛnee fane nyɛ a Gyihova, bɛ Ze ne ɛnrɛva sunsum nwuanzanwuanza ne ɛnrɛmaa bɛ ɛ? Mɔɔ hyia la a le kɛ bɛbabiza ye.’ Ɛtie Gyisɛse folɛdulɛ ne ɔ? Duzu ninyɛne a ɛyɛ nwolɛ asɔne a?\n“Bɛhɔ zo bɛbiza, na bɛ sa baha ye; bɛhɔ zo bɛkpondɛ, na bɛbanwu ye; bɛhɔ zo bɛbɔ nu, na bɛbabuke bɛ.”—Mateyu 7:7\nKpuya: Duzu ninyɛne a Gyisɛse hanle kɛ ye ɛdoavolɛma ɛyɛ nwolɛ asɔne a? Ɛyɛ ninyɛne mɔɔ hyia wɔ la anwo asɔne ɔ?\nMateyu 6:2-18; 7:7-11; Luku 11:13\nNinyɛne Boni Mɔ A Mebahola Meayɛ Nwolɛ Asɔne A?\nSukoa deɛmɔti yɛdayɛ mumua ne yɛ ngyegyelɛ nwo hyia Nyamenle la.\nFa nwa awie Fa nwa awie Gyisɛse Hilele Ye Ɛdoavolɛma Kɛzi Bɛyɛ Asɔne La\nlfb ɛzukoalɛdeɛ 82 m. 192-193


Saa Bɛlɛbɔ Me Apo Ɛ? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian America Mumule Aneɛ Amharic Arabic Arabic (Lebanon) Armenian Azerbaijani Azerbaijani (Cyrillic) Bambara Bislama Bissau Guinean Creole Brazil Mumule Aneɛ Bulgarian Catalan Cebuano Chichewa Chile Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Fijian Finnish French Georgian German Giliki Haitian Creole Hausa Hibulu Hiligaynon Hungarian Iban Icelandic Igbo Iloko Indonesian Isoko Italian Italy Mumule Aneɛ Japanese Kikuyu Kiluba Kinyarwanda Kirghiz Kirundi Korean Lithuanian Macedonian Malagasy Malay Malayalam Maltese Mambwe-Lungu Myanmar Norwegian Nzema Oromo Ossetian Polish Portuguese (Brazil) Portuguese (European) Punjabi Punjabi (Roman) Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Telugu Tetun Dili Thai Tsonga Turkish Turkmen Twi Ukrainian Umbundu Vietnamese Wolof Xhosa Zulu\nApo ɛbɔlɛ a le nzɔne?\nNzɔne ati a bɛbɔ awie mɔ apo ɛ?\nNwane mɔ a bɛta bɛbɔ bɛ apo a?\nBɛbɔ wɔ apo a, nzɔne a ɛbahola wɔayɛ a?\nEza kenga edwɛkɛ mɔɔ ɛ tipɛnema bie mɔ nee kilehilevolɛ bie hanle ye wɔ ɛhye anwo la na bua apo ɛbɔlɛ nwo kpuya mɔɔ boka nwo la.\nApo ɛbɔlɛ ɛnle nwɔhoa debie. Neɛnleanu bie mɔɔ bɛyɛle ye wɔ Britain la lale ye ali kɛ mgbavolɛ nee mbɛlɛra mɔɔ bɛku bɛ nwo la anu ɛya ko ngyɛnu 40 le menli mɔɔ bɛbɔle bɛ apo.\nApo ɛbɔlɛ ɛnle awie mɔɔ bɛyɛ ye basabasa la ala. Ninyɛne mɔɔ doa zo la boka nwo.\nAholoba ɛbɔlɛ. Celine mɔɔ ɛnyia ɛvolɛ 20 la ka kɛ, “Ngakula mraalɛ yɛ deɛ wɔ aholoba ɛbɔlɛ nwo kpalɛ. Me rɛle ɛnrɛvi aluma mɔɔ bɛvale bɛvɛlɛle me anzɛɛ edwɛkɛ mɔɔ bɛhanle la ɛlɛ. Bɛmaanle mendele nganeɛ kɛ menfɛta, me nwo ɛngyia yɛɛ nvasoɛ biala ɛnle me nwo zo. Bɛzɛkyele me duma bɔkɔɔ.”\nAgɔnwolɛma mɔɔ bɛkpo wɔ. Haley mɔɔ ɛnyia ɛvolɛ 18 la ka kɛ, “Ɛnee me gɔnwo mɔ mɔɔ me nee bɛ kɔ sukulu la nee me ɛndendɛ. Bɛmaanle menwunle kɛ menrɛhola menrɛdɛnla bɛ nwo ɛkɛ ne menrɛli me aleɛ. Menzunle na me ngome mendɛnlanle menlile aleɛ too ɛvolɛ ko.”\nYintanɛte zo apo ɛbɔlɛ. Daniel mɔɔ ɛnyia ɛvolɛ 14 la ka kɛ, “Ɛbahola wɔabɔ edwɛkɛ ekyi bie wɔ kɔmpita zo wɔazɛkye awie duma—anzɛɛ ye ɛbɛlabɔlɛ. Wɔannea a ɛbaha kɛ melɛwudu nu, noko ɔkola ɔsi!” Edwɛkɛ mɔɔ yɛ nyane anzɛɛ nvoninli mɔɔ bɛfa bɛnwa wɔ fonu zo la boka yintanɛte zo apo ɛbɔlɛ nwo.\nNinyɛne mɔɔ ɔdaye ti bɛbɔ menli apo la bie mɔ ɛne.\nBɛbɔ bɛ apo ɛlɛ. Kpavolɛ bie mɔɔ bɛfɛlɛ ye Antonio la ka kɛ, “Ɛnee ɔyɛ me ɛya kɛ me gɔnwo mɔ bɔ me apo la ɔti membɔle ɔ bo kɛ medame noko mebɔ awie mɔ apo. Nzinlii menwunle ye kɛ mɔɔ menyɛle la ɛnle kpalɛ!”\nBɛnlɛ neazo kpalɛ mɔɔ bɛsukoa a. Jay McGraw hɛlɛle wɔ ye buluku, Life Strategies for Dealing With Bullies ne anu kɛ, “Fane dɔɔnwo ne ala mgbavolɛ nee mbɛlɛra mɔɔ bɛbɔ bɛ gɔnwo mɔ apo la nea mɔɔ bɛ awovolɛ, bɛ mediema anzɛɛ bɛ mbusuafoɔ fa yɛ awie mɔ la na bɛayɛ bie.”\nBɛyɛ bɛ nwo kɛ bɛlɛ tumi noko bɛdabɛ a bɛsulo debie kpalɛ a. Barbara Coloroso hɛlɛle ye wɔ ye buluku ne mɔɔ bɛfɛlɛ ye The Bully, the Bullied, and the Bystander ne la anu kɛ, “Ngakula mɔɔ bɔ bɛ gɔnwo mɔ apo la yɛ bɛ nwo kɛ asɛɛ bɛlɛ tumi la bɛfa bɛkeda ɛzulolɛ nee ninyɛne mɔɔ bɛngola bɛnyɛ la azo.”\nMenli mɔɔ bɛ nwo yɛ bɛ koonwu. Mgbavolɛ nee mbɛlɛra mɔɔ bɛngola bɛnva agɔnwolɛ ndɛndɛ la ta twe bɛ nwo fi menli nwo na ɔmaa bɛbɔ bɛ apo.\nMgbavolɛ nee mbɛlɛra mɔɔ bɛnwu bɛ kɛ bɛle ngakyile. Bɛbɔ mgbavolɛ nee mbɛlɛra bie mɔ apo ɔlua kɛzi bɛde, maanle mɔɔ bɛvi nu, ɛzonlenlɛ mɔɔ bɛwɔ nu anzɛɛ ewule bie mɔɔ wɔ bɛ nwo la ati—anzɛɛ debie biala mɔɔ ahenle ne bahola agyinla zo agolo ɔ nwo la.\nMgbavolɛ nee mbɛlɛra mɔɔ bɛnlɛ anwodozo. Menli mɔɔ bɔ awie mɔ apo la bahola anwu awie mɔɔ ɛnlɛ anwodozo la. Bɛbɔ menli ɛhye mɔ apo ɔluakɛ bɛnrɛyɛ bie bɛnrɛzie ɔ bo zo.\nMmapili ye. Kakula bɛlɛra bie mɔɔ bɛfɛlɛ ye Kylie la ka kɛ, “Menli mɔɔ bɔ awie mɔ apo la dahuu kulo kɛ bɛnwu ye kɛ ɛlɛdi nyane. Saa wɔampili bɛ a bɛ sa nu bado.” Baebolo ne ka kɛ: “Nrɛlɛbɛvolɛ fa ɛya a, ɔkomo ɔ nwo zo.”—Mrɛlɛbulɛ 29:11.\nMmayɛ bie ɛsie ɔ bo zo. Saa ɛyɛ bie ɛsie ɔ bo zo a ɛbamaa ngyegyelɛ ne ayɛ kpole. Baebolo ne ka kɛ: “Bɛmmafa ɛtane bɛtua awie biala ɛtane kakɛ.”—Wulomuma 12:17; Mrɛlɛbulɛ 24:19.\nMmafa ɛ nwo ɛkɔto ngyegyelɛ nu. Saa ɛyɛ na ɔkɛyɛ boɛ a, kpo menli anzɛɛ tɛnlabelɛ mɔɔ bamaa bɛabɔ wɔ apo la.—Mrɛlɛbulɛ 22:3.\nKa edwɛkɛ mɔɔ ɔ nye ɛnla kɛ ɛbaha la. Baebolo ne ka kɛ: “Nyelebɛnloa bɛtɛɛ maa ɛya dwo.”—Mrɛlɛbulɛ 15:1.\nKa edwɛkɛ mɔɔ yɛ ɛzelekɛ. Kɛ neazo la, saa awie mɔɔ bɔ apo la ka kɛ wɔyɛ belane somaa a, ɛbahola wɔaha kɛ, “Bie a mebahola meayɛ belane ekyi meaboka nwo, ɛnnwu ye ɔ?”\nFi ɛkɛ. Nora mɔɔ ɛnyia ɛvolɛ 19 la ka kɛ, “Saa wɔadendɛ a ɔkile kɛ wɔ adwenle ɛdi yɛɛ ɛ nwo yɛ se tɛla ahenle mɔɔ ɛlɛbɔ wɔ apo la. Ɔkile kɛ ɛlɛ bɛnwozohomolɛ—subane mɔɔ ahenle ɛnlɛ la.”\nBɔ mɔdenle kɛ ɛbanyia anwodozo. Kakula bɛlɛra bie mɔɔ bɛfɛlɛ ye Rita la ka kɛ, “Saa wɔ ahonle tu a, menli mɔɔ bɔ apo la nwu ye na bɛkola bɛdua ɛhye azo bɛka wɔ ɛya bɛsɛkye bɛnwozohomolɛ mɔɔ ɛlɛ la.”\nKa kile awie. Neɛnleanu bie mɔɔ bɛyɛle la kile kɛ, menli mɔɔ bɛbɔ bɛ apo wɔ yintanɛte anzɛɛ fonu zo la anu dɔɔnwo (titili mrenyia) se nyiane kɛ bɛbaha bɛahile awie anzɛɛ bɛsulo kɛ ahenle ne bazia ayɛ bɛ bieko. Noko kakye kɛ, saa wɔanga wɔangile awie a bɛbabɔ wɔ apo dahuu. Saa ɛka ɛkile awie a ɔbamaa bɛagyakyi wɔ ɛgyegyelɛ.\nEdwɛkɛ mɔɔ ɛ tipɛnema ka la\n“Kpo tɛnlabelɛ anzɛɛ ɛleka mɔɔ bamaa bɛabɔ wɔ apo la. Kakye kɛ menli mɔɔ bɔ apo la noko lɛ bɛ ngyegyelɛ ɛdeɛ. Saa ɛdimoa ɛnwu ɛhye a, ɔnrɛmaa edwɛkɛ mɔɔ bɛbaha la ɛnrɛyɛ wɔ nyane somaa.”—Antonio.\n“Nyia anwodozo. Mmasulo kɛ ɛbaha mɔɔ ɛdie ɛdi la. Saa menli mɔɔ bɔ awie mɔ apo la nwu ye kɛ ɛnzulo bɛ a bɛ sa nu bado.”—Jessica.\nEdwɛkɛ mɔɔ kilehilevolɛ bie hanle la\n“Apo ɛbɔlɛ le ngyegyelɛ kpole. Mekɛ mɔɔ ɛnee mekile debie la, ɛnee ngakula ne mɔ ta ko wɔ classroom ɛkɛ—bɔbɔ bɛdabɛ mɔɔ bɛle ngyikyi kpalɛ la boka nwo! Ngakula bie mɔ anye die apo ɛbɔlɛ nwo ɔluakɛ ɔmaa bɛdie duma.\n“Fane dɔɔnwo ne ala, menli mɔɔ bɛbɔ bɛ apo la ɛnga nwolɛ edwɛkɛ ɔluakɛ bɛsulo kɛ ahenle bazia ayɛ bieko anzɛɛ bɛ gɔnwo mɔ sukuluma baha kɛ bɛye ahenle bɛmaa. Bie a bɛ adwenle yɛ bɛ kɛ saa bɛka bɛkile awie bɔbɔ a ɔnrɛyɛ nwolɛ ɛhwee. Noko, memaa awie biala mɔɔ bɛlɛbɔ ye apo la anwosesebɛ kɛ ɔha ɔhile awie. Yemɔ a baboa a, na ɔnrɛmaa ahenle ɛnrɛbɔ awie fofolɛ noko apo.”—Jenilee, awie bie mɔɔ ɛnee kile debie wɔ United States la.\nApo ɛbɔlɛ nwo kpuya\nƐhɛe anzɛɛ Kyɛkyɛ\nApo ɛbɔlɛ ɛhɔ zo ɛvolɛ dɔɔnwo.\nApo ɛbɔlɛ le ngoayɛ bie ala. Ɔnyɛ ɛzulolɛ biala.\nSaa ɛkulo kɛ bɛgyakyi wɔ apo ɛbɔlɛ a ɔwɔ kɛ ɛyɛ bie ɛsie ɔ gyakɛ anu.\nDebie mɔɔ ɛyɛle la ati a bɛbɔ wɔ apo a.\nMenli mɔɔ bɛbɔ bɛ apo la noko bɔ awie mɔ apo.\nSaa ɛnwu kɛ bɛlɛbɔ awie apo a, ɔle kpalɛ kɛ ɛbabu ɛ nye wɔagua zo.\nMenli mɔɔ bɔ apo la fa apo ɛbɔlɛ ne keda anwodozo mɔɔ bɛnlɛ ye la azo.\nMenli mɔɔ bɔ apo la bahola ahakyi.\nƐhɛe. Kɛ neazo la, Baebolo ne ka Nɛfelema—ekpunli bie mɔɔ bɛ duma ne abo kile “Menli Mɔɔ Maa Awie Mɔ Tɔ Aze” la anwo edwɛkɛ.—Mɔlebɛbo 6:4.\nKyɛkyɛ. Apo ɛbɔlɛ le ngoane nee ewule edwɛkɛ. Ɔyɛ alɔbɔlɛ kɛ menli mɔɔ bɛbɔ bɛ apo dahuu la bie mɔ ɛhu bɛ nwo.\nKyɛkyɛ. Menli mɔɔ bɔ apo la anwo yɛ se tɛla bɛdabɛ mɔɔ bɛbɔ bɛ apo la, yemɔti ɔmmaa ɛngola ɛnyɛ ye bie.\nKyɛkyɛ. Awie biala ɛnfɛta apo ɛbɔlɛ! Awie mɔɔ bɔ apo la di ye nyɛleɛ ne anwo ɛzonle.\nƐhɛe. Ɔyɛ alɔbɔlɛ kɛ kɛmɔ bɛsisi menli bie mɔ ɛlɛ la ati bɛfa bɛ ɛya ne bɛgua awie mɔ anwo azo.\nKyɛkyɛ. Ɛnrɛhola ɛnrɛha kɛ ɛnwunle ye ala na ɛmboka nwo. Saa ɛnwu awie mɔɔ bɛlɛbɔ ye apo na wɔanga nwolɛ edwɛkɛ a, ɛdi nwolɛ ɛzonle.\nƐhɛe. Ɔwɔ nuhua kɛ bɛdabɛ mɔɔ bɛbɔ awie mɔ apo la ka bɛ nwo ɛzulolɛ ɛdeɛ noko akee bɛnlɛ anwodozo ɔti bɛnwunlonwunla awie mɔ amaa bɛ nye alie.\nƐhɛe. Saa bɛboa menli mɔɔ bɔ apo la a, bɛbahola bɛahakyi bɛ adwenle nee bɛ subane.—Ɛfɛsɛsema 4:23, 24.\nDi Nzisi Sonla Nwo Zo Konim\nNea deɛmɔti apo ɛbɔlɛ kɔ zo nee kɛzi ɛbali zolɛ konim la.\nFa nwa awie Fa nwa awie Saa Bɛlɛbɔ Me Apo Ɛ?\nijwyp edwɛkɛ 12


Ngapezonli Yilaegya vea bolɛ bɔne nu wɔ Kamɛle Boka ne azo | Ngakula Baebolo Ɛzukoalɛdeɛ\nKENGA YE WƆ Acholi Afrikaans Albanian Alur America Mumule Aneɛ Amharic Angola Mumule Aneɛ Arabic Argentina Mumule Aneɛ Armenian Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Cinyanja Colombia Mumule Aneɛ Croatian Cuba Mumule Aneɛ Czech Dangme Danish Dayak Ngaju Dutch Ecuador Mumule Aneɛ Edo Efik English Estonian Ewe Fijian Finnish Fon French Ga Galician Garifuna Georgian German German Mumule Aneɛ Giliki Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko India Mumule Aneɛ Indonesia Mumule Aneɛ Indonesian Irish Isoko Italian Italy Mumule Aneɛ Javanese Jula Kabiye Kabuverdianu Kachin Kamba Kannada Karen (S'gaw) Kazakh Kekchi Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Madagascar Mumule Aneɛ Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexico Mumule Aneɛ Miskito Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Pangasinan Peru Mumule Aneɛ Pidgin (Cameroon) Polish Polish Mumule Aneɛ Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Romany (Macedonia) Cyrillic Romany (Serbia) Runyankore Russia Mumule Aneɛ Russian Rutoro Samoan Sangir Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Sinhala Slovak Slovenian Spain Mumule Aneɛ Spanish Sranantongo Sunda Swahili Swati Swedish Swiss German Tagalog Tahitian Taiwan Mumule Aneɛ Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Venezuela Mumule Aneɛ Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zimbabwe Mumule Aneɛ Zulu\nGyihova Maanle Yilaegya Anwosesebɛ\nGyɛzɛbɛle dele mɔɔ ɛdo Beeyale ngapezoma ne la, na ɔvale ɛya kpole. Ɔdole Yilaegya nrɛlaleɛ kɛ: ‘Ɔkadwu ɛhyema la, ɛnee mehu wɔ kɛ mɔɔ wɔhu Beeyale ngapezoma ne la.’ Yilaegya ahonle dule kpalɛ yemɔti ɔnriandile ɔhɔle ɛsɛlɛ ne azo. Ɔyɛle asɔne kɛ: ‘Gyihova, akee mevɛ. Maa menwu.’ Ɛvɛlɛ ngome maanle Yilaegya lafele baka bie abo.\nAnwumabɔvolɛ radunwuele ye na ɔhanle ɔhilele ye kɛ: ‘Dwazo na di debie.’ Yilaegya nwunle paano mɔɔ la bolɛ wuluwulu bie azo la nee nzule mɔɔ wɔ buakɛ nu la. Ɔlile debie, ɔnlonle nzule ne bie na ɔziale ɔhɔlale. Anwumabɔvolɛ ne dunwuele ye bieko na ɔhanle ɔhilele ye kɛ: ‘Di debie na wɔahola adenle ne pɛ.’ Yemɔti Yilaegya lile aleɛ ne bieko. Akee ɔdiale adenle ewiazo nee nɔɔzo kenle 40 ɔhɔle Hɔlɛbe Boka ne azo. Yilaegya hɔveale bolɛ bie anu wɔ ɛkɛ na ɔlale. Noko Gyihova nee ye dendɛle. Ɔhanle kɛ: ‘Yilaegya, duzu a ɛlɛyɛ ye wɔ ɛke a?’ Yilaegya buale kɛ: ‘Yizilayɛma anli ɛwɔkɛ mɔɔ bɛbɔle wɔ la azo. Bɛzɛkye wɔ afɔlemokyea ne mɔ yɛɛ bɛhu wɔ ngapezoma ne mɔ. Kɛkala bɛlɛkpondɛ medame noko bɛahu me.’\nGyihova hanle hilele ye kɛ: ‘Kɔgyinla boka ne azo.’ Mɔɔ limoa la, anwoma kpole bie dule. Yemɔ anzi azɛlɛ kpusule na senle noko doale zo. Akee Yilaegya dele ɛnelɛ nretee bie. Ɔvi bolɛ bɔne ne anu ɔvindele na ɔvale ye tɛladeɛ aguzo ne ɔhedale ɔ nyunlu. Gyihova bizale ye deɛmɔti yenriandi la. Yilaegya buale kɛ: ‘Yeha me ngomekye.’ Noko Gyihova hanle kɛ: ‘Ɔtɛkale ɛ ngome. Yizilayɛma 7,000 wɔ ɛkɛ mɔɔ bɛtɛsonle me a. Kpa Yilaehya kɛ ngapezonli maa ɔli ɛ gyakɛ anu.’ Ɛkɛ ne ala Yilaegya hɔyɛle mɔɔ Gyihova ɛva ɛzoa ye la. Saa ɛyɛ mɔɔ Gyihova kulo kɛ ɛyɛ la a, ɛnea a ɔnrɛboa wɔ ɔ? Ɔbaboa wɔ! Maa yɛnlea mɔɔ zile wɔ mekɛ mɔɔ ɛnee ezule ne ɛndɔ na azɛlɛ nwo ɛwe la.\n“Bɛmmadwenle debie biala anwo, emomu wɔ debie biala anu bɛlua asɔneyɛlɛ nee modolɛ nee moyɛlɛ zo bɛva bɛ nzɛlɛlɛ bɛdo Nyamenle anyunlu.”—Felepaema 4:6\nKpuya: Duzu ati a Yilaegya nriandile a? Edwɛkɛ boni a Gyihova hanle hilele Yilaegya a?\n1 Arelemgbunli 19:1-18; Wulomuma 11:2-4\nDuzu a Gyihova hanle hilele Yilaegya wɔ mekɛ mɔɔ ɔdele nganeɛ kɛ yeha ɔ ngomekye la ɛ? Duzu a ɛsukoa ɛfi mɔɔ dole Yilaegya la anu a?\nYilaegya—Ɔmanle Ye Nyamenle Ne Kyekyele Ɔ Rɛle\nNinyɛne boni mɔ a manle Yilaegya arɛle bɔle bɔkɔɔ mɔɔ ɔti ɛnee ɔkpondɛ kɛ ɔwu a?\nFa nwa awie Fa nwa awie Gyihova Maanle Yilaegya Anwosesebɛ


Bɛgyinla Kpundii Kɛ “Adendulɛma” | Debiezukoalɛ\nKENGA YE WƆ Afrikaans Albanian America Mumule Aneɛ Amharic Arabic Armenian Armenian (West) Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Dangme Danish Dutch English Estonian Ewe Finnish French Ga Garifuna Georgian German Giliki Greenlandic Haitian Creole Hiligaynon Hungarian Igbo Iloko Indonesian Italian Japanese Kinyarwanda Kirghiz Korea Mumule Aneɛ Korean Kwanyama Latvian Lingala Lithuanian Luo Malagasy Malay Maya Mizo Moore Myanmar Nahuatl (Northern Puebla) Ndebele Ndonga Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Quechua (Ayacucho) Quechua (Bolivia) Rarotongan Romanian Russia Mumule Aneɛ Russian Samoan Sepedi Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tatar Tetun Dili Thai Tsonga Turkish Twi Ukrainian Urdu Venda Vietnamese Zulu\n‘Ayi mɔ, mesɛlɛ bɛ, bɛle nyɛvolɛ nee adendulɛma wɔ ewiade! Bɛmmadi nwonane atiakunluwɔzo ne mɔ anzi fee.’—1 PITA 2:11.\nDuzu ati a bɛkola bɛfɛlɛ menli mɔɔ bɛkpokpa bɛ la kɛ adendulɛma ɛ?\nAdenle boni azo a “mboane” gyɛne ne noko le adendulɛma ɛ?\nDuzu a ɛ nye la ye ade kenlebie a?\n1, 2. Nwane mɔ a Pita hanle kɛ bɛle Nyamenle “menli ne mɔɔ yekpa nu yeye bɛ” la ɛ, na duzu ati a ɔvɛlɛle bɛ “adendulɛma” ɛ?\nGYISƐSE hɔle anwuma la ye ɛvolɛ kɛyɛ 30 anzi, ɛzoanvolɛ Pita hɛlɛle kɛlata manle Nyamenle “menli ne mɔɔ yekpa nu yeye bɛ na bɛha maanɔne wɔ Pɔntɛse, Galeehyea, Kapɛdosea, Ehyea, yɛɛ Baetenea la amuala.” (1 Pita 1:1) Pita vale edwɛkɛkpɔkɛ Nyamenle “menli ne mɔɔ yekpa nu yeye bɛ” la gyinlanle ɛkɛ manle menli mɔɔ le kɛ ɔdaye mɔɔ bɛva sunsum nwuanzanwuanza ne bɛkpokpa bɛ na bɛnyia “ngoane fofolɛ nwo anyelazo mɔɔ ɛnwu ɛlɛ” na bɛ nee Kelaese bali tumi wɔ anwuma la. (Bɛgenga 1 Pita 1:3, 4.) Noko duzu ati a akee ɔvɛlɛle bɛdabɛ mɔɔ bɛkpokpa bɛ la kɛ “nyɛvolɛ nee adendulɛma” ɛ? (1 Pita 2:11) Duzu a ɛhye kile maa yɛ wɔ mekɛ mɔɔ ɛye Alasevolɛ mɔɔ wɔ ewiade amuala la anu 650 ɛsie ahane a nuhua 1 ala a kile kɛ ɔboka bɛdabɛ mɔɔ bɛkpokpa bɛ la anwo la ɛ?\n2 Ɔfɛta kɛ ɔvale edwɛkɛkpɔkɛ “adendulɛma” ɔgyinlanle ɛkɛ ɔmanle bɛdabɛ mɔɔ bɛkpokpa bɛ wɔ ɛvoya mɔɔ lumua la anu la. Mɔhama ne mɔɔ bɛwɔ ɛkɛ ɛnɛ la ɛnrɛdɛnla azɛlɛ ye azo dahuu. Ɛzoanvolɛ Pɔɔlo mɔɔ boka “mboane ekpunli ekyi” ne anwo la hɛlɛle kɛ: “Yɛmɛ, yɛ nzi maanle wɔ anwuma. Ɛkɛ ne yɛɛ yɛ nye la kɛ yɛ Dievolɛ Awulae Gyisɛse Kelaese vi bara a.” (Luku 12:32; Fel. 3:20) Ɔluakɛ bɛdabɛ mɔɔ bɛkpokpa bɛ la anzi “maanle wɔ anwuma” la ati, saa bɛwu a bɛfi azɛlɛ ye azo na bɛnyia damɛnlangoate ngoane wɔ anwuma. (Bɛgenga Felepaema 1:21-23.) Ɛhye ati, yɛkola yɛka ye wɔ adenle bie azo kɛ bɛle “adendulɛma” wɔ azɛlɛ ye mɔɔ Seetan ɛlɛnea zo la azo.\n3. Edwɛkɛ boni a yɛbahola yɛabiza ye wɔ “mboane” gyɛne ne anwo ɛnɛ a?\n3 Na ‘mboane gyɛne’ ne noko ɛ? (Dwɔn 10:16) Asoo bɛnlɛ anyelazo mɔɔ gyi Ngɛlɛlera ne azo la kɛ bɛbadɛnla azɛlɛ ne azo dahuu ɔ? Ɛhɛe, ɔbayɛ bɛ sua nu dahuu! Kɛkala, yɛbahola yɛaha kɛ bɛdabɛ noko bɛle adendulɛma. Wɔ adenle boni azo?\n“ABƆDEƐ MUALA ƐLƐTE NYANE”\n4. Duzu a ewiade mgbanyima ɛngola ɛnzi ye adenle a?\n4 Suzuamgba ala mɔɔ Seetan ngyehyɛleɛ ɛtane ɛhye tɛbɔ ɛkɛ la, menli kɔsɔɔti mɔɔ Keleseɛnema boka nwo la bahɔ zo anwu amaneɛ wɔ atua mɔɔ Seetan dele tiale Gyihova la anwo. Yɛkenga ye wɔ Wulomuma 8:22 kɛ: “Yɛze kɛ toonwo mɔɔ yeradwu ɛnɛ la abɔdeɛ muala ɛlɛte nyane kɛ asɛɛ yevo awolɛ zo.” Ɔnva nwo mɔdenle mɔɔ ewiade mgbanyima, abɔdeɛ nwo nrɛlɛbɛvolɛma yɛɛ menli mɔɔ boa bɛdabɛ mɔɔ bɛlɛnwu amaneɛ ɛlɛbɔ la, bɛngola bɛnzi ninyɛne ɛhye mɔ adenle.\n5. Kpɔkɛ boni a menli mgbe dɔɔnwo ɛbɔ ɔvi 1914 mɔɔ ba la ɛ, na duzu ati ɔ?\n5 Ɔvi 1914 mɔɔ ba la, menli mgbe dɔɔnwo ɛvi bɛ ɛhulolɛ nu ɛlie Gyisɛse Kelaese mɔɔ Nyamenle ɛzie ye Belemgbunli la tumililɛ ɛdo nu. Bɛngulo kɛ bɛyɛ Seetan ewiade ne foa. Bɛkpo kɛ bɛkɛboa Seetan ewiade ne. Emomu, bɛfa bɛ anwosesebɛ nee bɛ anwonyia bɛboa Nyamenle Belemgbunlililɛ ne.—Wulo. 14:7, 8.\n6. Adenle boni azo a Gyihova Alasevolɛ le kɛ nyɛvolɛ a?\n6 Gyihova Alasevolɛ wɔ maanle mɔɔ bo 200 la azo, noko ɔnva nwo ɛleka biala mɔɔ bɛwɔ la, bɛbɔ bɛ ɛbɛla kɛ nyɛvolɛ. Bɛnva bɛ nwo bɛnwulowula maanle biala maanyɛlɛ nee ye edwɛkɛ nu. Kɛkala bɔbɔ, bɛbu bɛ nwo kɛ bɛle ewiade fofolɛ ne mɔɔ Nyamenle bava ara la maanlema. Bɛ nye die kpole kɛ bɛ mekɛ mɔɔ bɛlɛ ye kɛ adendulɛma wɔ ɛtane ewiade ɛhye anu la ɛlɛba awieleɛ ndɛndɛ la.\nYɛmbɔ mɔdenle kɛ yɛyɛ Seetan ewiade ne boɛ. Yɛkanvo Nyamenle ewiade fofolɛ ne yɛkile\n7. Kɛ ɔkɛyɛ na Nyamenle azonvolɛ ayɛ ye maanlema dahuu ɛ, na nienwu a bɛbadɛnla a?\n7 Ɔnrɛhyɛ, Kelaese bahile ye tumi na yeazɛkye Seetan ngyehyɛleɛ ɛtane ɛhye. Kelaese arane ne mɔɔ di munli la baye ɛtane nee nyane avi azɛlɛ ye azo. Ɔbaye abɔdeɛ mɔɔ ɛnyelɛ nwu bɛ nee mɔɔ ɛnyelɛ ɛnnwu bɛ mɔɔ bɛte Gyihova tumililɛ ne anwo atua la yeavi ɛkɛ. Nyamenle nɔhalɛ azonvolɛ bɛanyia adenle adɛnla Paladaese azɛlɛ ne azo dahuu. (Bɛgenga Yekile 21:1-5.) Wɔ adenle ɛhye azo, akee “bɛbaye abɔdeɛ muala bɛavi ɛkpɔlɔlɛ akɛlɛzonlenlɛ nu na [bɛanyia] anyunlunyia fanwodi ne mɔɔ Nyamenle amra lɛ ye la.”—Wulo. 8:21.\nDUZU A BƐKPONDƐ BƐAVI NƆHALƐ AZONVOLƐ ƐKƐ A?\n8, 9. Kilehile Pita edwɛkɛ bɛmmadi “nwonane atiakunluwɔzo” ne mɔ anzi anu.\n8 Pita hilele mɔɔ bɛkpondɛ bɛavi Keleseɛnema ɛkɛ wɔ mekɛ mɔɔ ɔhanle kɛ: “Ayi mɔ, mesɛlɛ bɛ, bɛle nyɛvolɛ nee adendulɛma wɔ ewiade! Bɛmmadi nwonane atiakunluwɔzo ne mɔ mɔɔ dahuu nee bɛ ɛkɛla ko la anzi fee.” (1 Pita 2:11) Bɛlumuale bɛhɛlɛle folɛdulɛ ɛhye bɛmanle Keleseɛnema mɔɔ bɛkpokpa bɛ la, noko ɔwɔ ɛkɛ ɔmaa Gyisɛse mboane gyɛne ne noko.\n9 Atiakunluwɔzo bie mɔ wɔ ɛkɛ mɔɔ saa yɛdi nwolɛ gyima wɔ adenle mɔɔ yɛ Bɔvolɛ ne kulo la azo a ɔnle ɛtane a. Nɔhalɛ nu, bɛmaa ɛbɛlabɔlɛ yɛ anyelielɛ. Kɛ neazo la, atiakunluwɔzo mɔɔ maa yɛ nye die la bie a le aleɛlilɛ, nza ɛnlonlɛ, anyelielɛ ninyɛne, nee agɔnwolɛvalɛ mɔɔ ɔfɛta. Nla nu ngitanwolilɛ wɔ agyalɛma avinli bɔbɔ le kpalɛ yɛɛ ɔlɛ ye mekɛ. (1 Kɔl. 7:3-5) Ɛnee Pita ɛlɛka “nwonane atiakunluwɔzo ne mɔ mɔɔ dahuu nee [yɛ] ɛkɛla ko la” anwo edwɛkɛ. Amaa yɛade ɛhye abo kpalɛ la, Baebolo ngilebɛbo bie mɔ kile ɔ bo “atiakunluwɔzo mɔɔ ɔnle ye adenle zo” (King James Version) anzɛɛ “atiakunluwɔzo ɛtane” (New International Version). Ɔda ali kɛ, ɔwɔ kɛ yɛnea boɛ wɔ sonla atiakunluwɔzo biala mɔɔ ko tia Gyihova bodane na ɔbahola yeazɛkye abusuabɔlɛ kpalɛ mɔɔ ɔ nee Nyamenle lɛ la. Tɛ ye zɔ a Keleseɛnenli anyelazo mɔɔ ɔlɛ kɛ ɔbadɛnla aze dahuu la bala esiane nu.\n10. Ninyɛne mɔɔ Seetan fa di gyima maa Keleseɛnema bayɛ ye ewiade ne foa la bie a le boni?\n10 Seetan bodane a le kɛ ɔmaa nɔhalɛ Keleseɛenema mɔɔ bɛbu bɛ nwo kɛ “adendulɛma” wɔ ewiade ɛhye anu la asa nu ado. Anwonyiahulolɛ, ɛbɛlatanebɔlɛ, dumalielɛ, “medame a melumua” a subane nee maanle nwo ɛhulolɛ kɔsɔɔti, boka Seetan ngane ne mɔ anwo na ɔwɔ kɛ yɛnwu ye. Saa yɛbɔ mɔdenle yɛtwe yɛ nwo yɛfi nwonane atiakunluwɔzo ɛhye mɔ anwo a, ɛnee yɛlɛda ye ali wienyi kɛ yɛnle Seetan ɛtane ewiade ne afoa. Yɛmaa ɔda ali kɛ yɛde nuhua mekɛ ekyi bie ala. Debie mɔɔ yɛkpondɛ na yɛlɛbɔ mɔdenle kɛ yɛbanyia ye la a le dahuu ngoane wɔ Nyamenle tenlene ewiade fofolɛ ne anu.\n11, 12. Ɔyɛ a kɛzi bɛbu nyɛvolɛ ɛ, na duzu a yɛbahola yɛaha ye wɔ Gyihova Alasevolɛ ne mɔ anwo a?\n11 Pita doale zo hanle mɔɔ bɛkpondɛ bɛavi Keleseɛnema mɔɔ bɛle “adendulɛma” ɛkɛ la wɔ ngyɛnu 12 ne kɛ: “Ɔwɔ kɛ bɛmaa bɛ nyɛleɛ wɔ maanlema avinli yɛ kɛnlɛma, amaa saa bɛsi bɛ amgbu kɛ bɛnle kpalɛ bɔbɔ a, ɛnee kɛmɔ bɛnwu bɛ nyɛleɛ kpalɛ ne la ati bɛaye Nyamenle ayɛlɛ wɔ Kenle ne mɔɔ Awulae bara la.” Ɔdwu mekɛ ne bie a bɛtendɛ bɛtia nyɛvolɛ anzɛɛ adendulɛma. Bɛyɛ ɛhye ɔluakɛ bɛle ngakyile la ati, bie bɔbɔ a bɛbu bɛ kɛ bɛnle menli kpalɛ. Bɛ ɛdendɛlɛ, bɛ nyɛleɛ, bɛ anwoziezielɛ, na bie a kɛzi bɛde bɔbɔ la le ngakyile. Noko saa bɛbɔ ɛbɛla kpalɛ a, ɔmmaa bɛnnyia edwɛkɛ ɛtane biala bɛnga ye wɔ bɛ nwo.\n12 Zɔhane ala a, nɔhalɛ Keleseɛnema le ngakyile fi bɛ kpalɛzo amra dɔɔnwo anwo wɔ adawubɔlɛ anzɛɛ anyelielɛ ninyɛne ɛkpalɛ nu a. Bɛ adɛladeɛ nee bɛ anwoziezielɛ maa bɛyɛ ngakyile bɛfi ɛleka mɔɔ bɛwɔ la amra anwo. Ɔyɛ a ngakyile ɛhye mɔɔ bɛle la maa menli mɔɔ bɛdɔ bɛgua bɛ nzo nu la bɔ bɛ somolɛ kɛ bɛnle menli kpalɛ. Noko akee, menli bie mɔ kanvo bɛ wɔ bɛ ɛbɛlabɔlɛ kpalɛ ti.\n13, 14. Kɛzi nrɛlɛbɛ ‘dua ye nyɛleɛ zo di benle ɛ’? Maa neazo.\n13 Subane kpalɛ kola bɔ tendɛtia gua. Bɛdendɛle bɛtiale Gyisɛse bɔbɔ mɔɔ ɔ ngomekye ala a ɔlile nɔhalɛ mɔɔ di munli ɔmanle Nyamenle la. Bie mɔ vɛlɛle ye “adidikpoku, nzanli, adwuledievolɛma nee bɛdabɛ mɔɔ awie ɛmbu bɛ la agɔnwo!” Noko ɔluale ye ɛbɛlabɔlɛ zo ɔhilele kɛ ɔnle zɔhane. Gyisɛse hanle kɛ: ‘Nyamenle nrɛlɛbɛ dua ye nyɛleɛ zo di benle.’ (Mat. 11:19) Zɔhane ala a ɔde ye ɛnɛ noko a. Kɛ neazo la, menli bie mɔ bule mediema mɔɔ bɛsonle Bɛtele wɔ Selters, Germany la kɛ bɛ nwo yɛ ɛzulolɛ. Noko maanle ne anu kpanyinli ko hanle bie manle bɛ kɛ: “Alasevolɛ ne mɔ mɔɔ sonle ɛke la ɛbɛlabɔlɛ le ngakyile, noko ɔngyegye menli mɔɔ wɔ maanle ye anu la.”\nBaebolo nu nɔhalɛ ne ɛmaa koyɛlɛ ɛra Russiama abusua ɛhye avinli\n14 Neazo bieko a le kɛ bɛdonle Gyihova Alasevolɛ mɔɔ bɛwɔ Moscow, Russia la, ɛzonle kɛ bɛyɛ ɛtane dɔɔnwo. Bie mɔ ka kɛ Alasevolɛ ne mɔ sɛkye abusua, maa menli ku bɛ nwo, na bɛkpo ayileyɛlɛ nwo moalɛ. Noko wɔ June 2010 ne anu, Europe Kɔɔto mɔɔ di nwolɛ Adenle mɔɔ Sonla lɛ anwo gyima mɔɔ ɔwɔ Strasbourg, France la hanle kɛ Moscow suakpole ne anyɛ ye boɛ kɛ ɔvale ɔ nloa ɔwulowulale Gyihova Alasevolɛ mɔɔ bɛwɔ ɛkɛ la ɛzonlenlɛ nu na ɔzile bɛ ayiahɔlɛ nwo adenle la. Europe Kɔɔto ne hanle kɛ kɔɔto ne mɔ mɔɔ wɔ Russia la angola angile ɛtane holɛ ko mɔɔ Alasevolɛ ne mɔ yɛle la. Bɛhanle kɛ kɔɔto ɛhye mɔ gyinlanle Moscow mɛla kyengye ne mɔ azo a lile tiale Gyihova Alasevolɛ ne mɔ a.\n15. Baebolo ngyinlazo boni a Nɔhalɛ Keleseɛnema mɔɔ bɛwɔ ewiade amuala la di zo a?\n15 Gyihova Alasevolɛ mɔɔ bɛwɔ Moscow nee ewiade amuala la yɛ debie mɔɔ Pita hanle kɛ ɔwɔ kɛ Keleseɛnema yɛ la. Ɔhɛlɛle kɛ: “Awulae ati bɛha bɛ nwo aze bɛmaa menli mɔɔ lɛ tumi wɔ bɛ sa nu mɔɔ le kɛ Maanle Maanle Belemgbunli ne, . . . nee amɛnladoma.” (1 Pita 2:13, 14) Ɔwɔ nuhua kɛ nɔhalɛ Keleseɛnema ɛnle ɛtane ewiade ɛhye afoa ɛdeɛ, noko kɛmɔ Pɔɔlo hanle la, bɛfi bɛ ɛhulolɛ nu bɛbɛlɛ bɛ nwo aze bɛmaa arane mgbanyima mɔɔ “Nyamenle a ɛva bɛ ɛzie ɛkɛ” la.—Bɛgenga Wulomuma 13:1, 5-7.\n16, 17. (a) Daselɛ boni a kile kɛ yɛndwazo yɛntia arane ɛ? (b) Duzu a arane mgbanyima bie mɔ ɛha a?\n16 Gyihova Alasevolɛ bɔ bɛ ɛbɛla kɛ “adendulɛma” wɔ ewiade ɛhye anu, noko bɛnyɛ ɛhye bɛnva bɛndwazo bɛntia arane bie. Bɛte ɔ bo kɛ menli lɛ adenle kpa awie mɔɔ ɔbali bɛ nwo zo tumi la, yemɔti bɛndwazo bɛntia adenle mɔɔ bɛdua zo bɛdi bɛ ngyegyelɛ nwo gyima la. Ɛzonlenlɛ bie mɔ fa bɛ nwo wula maanyɛlɛ nu, noko Gyihova Alasevolɛ ɛnyɛ zɔ. Bɛmbɔ mɔdenle kɛ bɛmaa maanyɛlɛma ahakyi adenle mɔɔ bɛdua zo bɛdi tumi la. Ɛzonle mɔɔ menli to bɛ kɛ bɛmaa basabasayɛlɛ ba maanle nu anzɛɛ bɛdidi arane bo la ɛnlɛ ngyinlazo biala!\n17 Keleseɛnema di Pita folɛdulɛ ne mɔɔ ɔse “bɛli Maanle Maanle Belemgbunli ne eni” la azo, na bɛfa ɛbulɛ mɔɔ ɔfɛta bɛ la bɛmaa bɛ. (1 Pita 2:17) Arane mgbanyima bie mɔ ɛha kɛ bɛnlɛ debie biala mɔɔ bɛgyinla zo bɛbu Gyihova Alasevolɛ kɛ bɛle maamɔvo a. Kɛ neazo la, Steffen Reiche, mɔɔ ɛnee le arane sonvolɛ wɔ Brandenburg maanzinli ne anu, na nzinlii ɔrabokale Germany mɛladivoma ne anwo la hanle kɛ, Gyihova Alasevolɛ lale subane kɛnlɛma ali wɔ mekɛ mɔɔ bɛyɛle bɛ kpɔdekpɔde wɔ Nazi efiade ɛkɛ la. Bɛangyakyi bɛ diedi nu wɔ mekɛ mɔɔ bɛyɛle bɛ kpɔdekpɔde la, na bɛlale atiakunlukɛnlɛma ali bɛhilele bɛ gɔnwo mɔ pilizama. Ɔhanle kɛ ɛhye le neazo kɛnlɛma maa awie biala mɔɔ wɔ yɛ maanle ye anu la ɔluakɛ ɛnee bɛyɛ menli mɔɔ ɛnvi bɛ maanle ne anu anzɛɛ lɛ diedi ngakyile la atisesebɛ kpalɛ.\nDA ƐLƆLƐ ALI\n18. (a) Duzu ati a ɔfɛta kɛ yɛkulo yɛ mediema diedima ɛ? (b) Duzu a menli mɔɔ ɛnle Alasevolɛ la bie mɔ yɛle ye nzonlɛ a?\n18 Ɛzoanvolɛ Pita hɛlɛle kɛ: “Bɛhulo bɛ gɔnwo mɔ diedima. Bɛzulo Nyamenle.” (1 Pita 2:17) Gyihova Alasevolɛ lɛ Nyamenle anwo ɛzulolɛ kpalɛ, na ɛhye noko ka bɛ maa bɛyɛ ye ɛhulolɛdeɛ. Bɛ nye die kɛ bɛboka ewiade amuala mediemayɛlɛ eku mɔɔ bɛlɛ bodane ko bɛlɛsonle Gyihova la anwo. Yemɔti, bɛdi edwɛkɛ mɔɔ se “bɛhulo bɛ gɔnwo mɔ diedima” la azo. Ɔdwu mekɛ ne bie a, zɛhae mediema ɛlɔlɛ ne mɔɔ bɛnnwu ye wɔ angomedi ewiade ɛhye anu la si menli mɔɔ bɛnle Alasevolɛ la anwo. Kɛ neazo la, awie bie mɔɔ ɛnee ɔ nee America adenduvoma bie ɛlɛkpɔsa la nwunle ɛlɔlɛ mɔɔ Alasevolɛ ne mɔ lale ye ali hilele bɛ mediema nyɛvolɛ mɔɔ rale maanle maanle avinli nyianu wɔ Germany wɔ ɛvolɛ 2009 ne anu la ɔzinle ɔ nwo. Ɔhanle kɛ wɔ ɛvolɛ dɔɔnwo mɔɔ yeva yeyɛ ye gyima ne la anu, ɔtɛnwunle ɛhye bie ɛlɛ. Nzinlii, Alasevolɛ ne mɔ ko hanle kɛ: “Bɛlɛra ne vale anyelielɛ mɔɔ yɛ nwanwane la a hanle ye edwɛkɛ ne amuala a.” Asoo menli mɔɔ ba Alasevolɛ ne mɔ nyianu bo la bie ɛha edwɛkɛ ɛhye bie wɔde ye ɛlɛ ɔ?\n19. Duzu a ɔwɔ kɛ yɛsika yɛ bo kɛ yɛbayɛ a, na duzu ati ɔ?\n19 Wɔ ndenle ɛhye mɔ nee gyɛne zo, Gyihova Alasevolɛ da ye ali kɛ bɛle “adendulɛma” wɔ Seetan ewiade ɛhye anu. Na bɛ nye die kɛ bɛbahɔ zo bɛayɛ zɔ. Anyelazo mɔɔ bɛlɛ kɛ ɔnrɛhyɛ bɛnrɛyɛ nyɛvolɛ wɔ Nyamenle tenlene ewiade fofolɛ ne anu na bɛbadɛnla ɛkɛ dahuu la, anu yɛ se yɛɛ ɔgyi ye kpundii. Asoo ɛ nye ɛnla ɛhye ade?\nFa nwa awie Fa nwa awie Bɛgyinla Kpundii Kɛ “Adendulɛma”


Kpondɛ Edwɛkɛ Wɔ Aneɛ Gyɛne Nu | JW.ORG Moalɛ\nKpondɛ Edwɛkɛ Wɔ Aneɛ Gyɛne Nu\nSaa ɛlɛsukoa aneɛ bie, anzɛɛ ɛkulo kɛ ɛfa jw.org ne azo edwɛkɛ bie ɛnwa awie mɔɔ ɔka aneɛ gyɛne la a, dua ndenle nsa ɛhye mɔ mɔɔ bɛhile ye wɔ ɔ bo ɛke la anu ko azo kpondɛ edwɛkɛ wɔ aneɛ mɔɔ ɛ nye die nwo la anu.\nKakyi site ne kɔ aneɛ gyɛne nu\nBuke Web ne wɔ aneɛ gyɛne nu\nKpondɛ buluku wɔ aneɛ gyɛne nu\nKlik Language Picker anzɛɛ ɛleka mɔɔ aneɛ ne mɔ wɔ wɔ jw.org ɛleka ne la azo.\nSɛkɛlɛneɛ mɔɔ wɔ ɛke la ko wɔ aneɛ biala mɔɔ wɔ ɛkɛ la bɛne zo:\nBɛhile website ne, anzɛɛ ye foa bie abo wɔ aneɛ ɛhye anu. Klik aneɛ ne azo fa yɛ wɔ site ne aneɛ.\nBɛtɛkilele site ne abo wɔ aneɛ ɛhye anu ɛdeɛ, noko ye mbuluku wɔ ɛkɛ mɔɔ ɛbahola wɔahwe bie a. Klik aneɛ ne azo na ɛbanwu mbuluku mɔɔ wɔ ɛkɛ la.\nƐhye le mumule aneɛ.\nSaa bɛhile jw.org ne foa bie abo wɔ mumule aneɛ mɔɔ ɛbakpa la anu a, ɔbayɛ wɔ site ne aneɛ.\nSaa bɛtɛkilele jw.org ne abo fee wɔ mumule aneɛ mɔɔ ɛbakpa la anu a, ɛbanwu mbuluku mɔɔ wɔ zɔhane mumule aneɛ ne anu la wɔ ɛkɛ.\nKɛmɔ aneɛ dɔɔnwo aluma wɔ ɛkɛ la ati, dua ndenle ɛhye mɔ ko azo kpondɛ aneɛ mɔɔ ɛkulo la ndɛndɛ:\nKpa aneɛ mɔɔ ɛkulo la: Ɛbanwu aneɛ nna mɔɔ wɔkpa ye kenlensa ye la wɔ anwuma.\nKɛlɛ aneɛ ne duma: Bɔ ɔ bo kɛlɛ wɔ sua zo aneɛ anzɛɛ aneɛ mɔɔ ɛkpondɛ la duma. Kɛ neazo la, saa wɔ site aneɛ ne le Nrelenza na ɛkpondɛ kɛ ɛkakyi ɛkɔ German nu a, ɛbahola wɔahɛlɛ “German” anzɛɛ “Deutsch.” Saa ɛkɛlɛ ngɛlɛlerakpɔkɛ ko biala a, aneɛ mɔɔ bie wɔ nu la a ɛbanwu ye a.\nAdenle 1: Dua adenle ɛhye azo buke mukelɛ mɔɔ lɛ Read in drop-down list la.\nKɔ ɛleka mɔɔ edwɛkɛ ne mɔɔ ɛkpondɛ kɛ ɛkenga anzɛɛ ɛfa ɛnwa awie wɔ la. Akee kpa aneɛ mɔɔ ɛkulo la wɔ Read in drop-down list ɛkɛ maa ɔbuke edwɛkɛ ne wɔ aneɛ zɔhane anu. (Saa wɔannwu aneɛ ne mɔɔ ɛlɛkpondɛ la wɔ Read in drop-down list ɛleka ne a, ɛnee ɔkile kɛ bɛtɛkilele edwɛkɛ ne abo wɔ zɔhane aneɛ ne anu.)\nNzuzulɛ: Saa edwɛkɛ mɔɔ bɛbɔ bɛtie la sɛkɛlɛneɛ wɔ aneɛ bie anwo wɔ Read in drop-down list ɛleka ne a, ɛnee ɔkile kɛ bɛkola bɛbɔ edwɛkɛ ne bɛtie wɔ zɔhane aneɛ ne anu.\nSaa ɛdua Read in drop-down list ne azo ɛbuke edwɛkɛ bie wɔ aneɛ gyɛne nu a, yemɔ ala a ɛbanwu ye wɔ zɔhane aneɛ ne anu a. Ɛbanwu ninyɛne mɔɔ ɛha la wɔ wɔ site ne aneɛ ne anu.\nAdenle 2: Saa edwɛkɛ ne mɔɔ ɛlɛkenga la ɛnlɛ Read in drop-down list a, dua Language Picker ne azo kakyi ye kɔ aneɛ mɔɔ ɛkulo la anu. Saa bɛhile edwɛkɛ ne mɔɔ ɛlɛkenga la abo wɔ aneɛ mɔɔ wɔkpa la anu a, ɔbabuke. Saa bɛtɛkilele ɔ bo wɔ zɔhane aneɛ ne anu a, ɔbava wɔ yeahɔ mɔlebɛbo ne wɔ aneɛ mɔɔ wɔkpa la anu.\nKɔ MBULUKU > NINYƐNE MƆƆ ƐRA. Kpa aneɛ wɔ drop-down list ɛleka ne na klik Kpondɛ azo.\nDua ndenle ɛhye mɔ ko azo kpondɛ aneɛ mɔɔ ɛkulo la ndɛndɛ:\nSaa bɛyɛ mbuluku dɔɔnwo wɔ aneɛ mɔɔ wɔkpa la anu a, ɛbanwu nuhua ekyi bie ala wɔ NINYƐNE MƆƆ ƐRA ɛleka ne. Yɛɛ saa ɛkpondɛ mbuluku gyɛne wɔ aneɛ mɔɔ wɔkpa la anu a, kɔ mbuluku ngakyile mɔɔ bɛhile la ɛleka ne, (kɛ neazo la, MBULUKU & BROHYUA anzɛɛ MAGAZINE) na ɛbanwu mbuluku ngakyile mɔɔ wɔ aneɛ mɔɔ wɔkpa anu la.\nSaa mbuluku mɔɔ ɛkpondɛ la bie ɛnle aneɛ ne anu a, bɛbamaa wɔanwu mbuluku mɔɔ bɛlɛ bie wɔ ɛkɛ la.\nFa nwa awie Fa nwa awie Kpondɛ Edwɛkɛ Wɔ Aneɛ Gyɛne Nu\nKpuya Mɔɔ Menli Ta Biza—JW.ORG


Yizikeɛle 14 | Yintanɛte Zo Baebolo | Ewiade Fofolɛ Ngilebɛbo\nBɛbuale awozonle ɛzonlenlɛma fɔlɛ (1-11)\nBɛnrɛvi ɛsalɛ wɔ Gyɛlusalɛm ndɛnebualɛ ne anu (12-23)\nTenlenenli Nowa, Daneɛle yɛɛ Dwubu (14, 20)\n14 Na Yizilayɛ mgbanyima bie mɔ radɛnlanle aze wɔ me nyunlu ɛkɛ.+ 2 Akee Gyihova nee me dendɛle kɛ: 3 “Sonla ra, menli ɛhye mɔ ɛbɔ kpɔkɛ kɛ bɛdi bɛ kyibadeɛ ananze* ne mɔ anzi, yɛɛ bɛva azedolɛ bolɛ mɔɔ maa menli yɛ ɛtane la bɛzie ɛkɛ. Asoo ɔwɔ kɛ memaa adenle memaa bɛbiza me edwɛkɛ ɔ?+ 4 Akee ɛ nee bɛ ɛdendɛ na ka kile bɛ kɛ, ‘Mɔɔ Tumivolɛ Awulae Gyihova ɛha la ɛne: “Saa Yizilayɛnli bie bɔ kpɔkɛ kɛ ɔdi ye kyibadeɛ ananze ne mɔ anzi na ɔfa azedolɛ bolɛ mɔɔ maa menli yɛ ɛtane la ɔsie ɛkɛ na akee ɔbabiza edwɛkɛ wɔ ngapezonli bie ɛkɛ a, medame Gyihova mebabua ye kɛnlɛma kɛ mɔɔ ye kyibadeɛ ananze ne mɔ dɔɔnwo ne de la. 5 Na mebamaa Yizilayɛma ahonle adu* ɔluakɛ bɛ muala bɛhwe bɛ nwo bɛvi me nwo na bɛhɔli bɛ kyibadeɛ ananze ne mɔ anzi.”’+ 6 “Ɔti ka kile Yizilayɛma kɛ, ‘Mɔɔ Tumivolɛ Awulae Gyihova ɛha la ɛne: “Bɛzia bɛ nzi na bɛhwe bɛ nwo bɛvi bɛ kyibadeɛ ananze ne mɔ anwo na bɛhakyi bɛ nye bɛvi bɛ bɛkyi nyɛleɛ ne mɔ kɔsɔɔti anwo.+ 7 Na saa Yizilayɛnli anzɛɛ ɛyɛvolɛ biala mɔɔ de Yizilayɛ la twe ɔ nwo fi me nwo na ɔbɔ kpɔkɛ kɛ ɔdi ye kyibadeɛ ananze ne mɔ anzi na ɔfa azedolɛ bolɛ mɔɔ maa menli yɛ ɛtane la ɔsie ɛkɛ na akee ɔbabiza edwɛkɛ wɔ me ngapezonli ɛkɛ a,+ medame Gyihova, medame mumua ne mebabua ye. 8 Mebadu me nye meazie sonla zɔhane anwo na meamaa yeayɛ kɔkɔbɔlɛ nwo sɛkɛlɛneɛ nee ɛrɛlɛdendɛ, na meaye ye meavi me menli ne anu;+ na bɛbanwu kɛ medame a mele Gyihova a.”’ 9 “‘Noko saa bɛyɛ ngapezonli bie koasea na ɔmaa mualɛ a, ɛnee medame Gyihova a meyɛ ngapezonli zɔhane koasea a.+ Akee mebadende me sa wɔ ɔ nwo zo na meabɔ ɔ bo zo wɔ me menli Yizilayɛma anu. 10 Bɛbazoa bɛ fɔlɛlilɛ; ahenle mɔɔ hɔbizale edwɛkɛ ne la fɔlɛlilɛ ne bayɛ kɛ ngapezonli ne fɔlɛlilɛ ne ala la, 11 amaa Yizilayɛma andwe bɛ nwo anvi me nwo bieko na bɛagyakyi bɛ mɛladonlɛ ne mɔ mɔɔ bɛfa bɛgua bɛ nwo evinli la kɔsɔɔti. Na bɛbayɛ me menli na medame noko meayɛ bɛ Nyamenle,’+ Tumivolɛ Awulae Gyihova a se a.” 12 Na Gyihova nee me dendɛle bieko kɛ: 13 “Sonla ra, saa maanle bie anli nɔhalɛ na ɔyɛ ɛtane ɔtia me a, mebadende me sa wɔ ɔ nwo zo na meazɛkye ɛleka mɔɔ ɔfa ye aleɛ ɔsie* la,+ na mebazoa ɛhɔne wɔ ɔ nwo zo+ na meabɔ sonla nee nane bo zo wɔ zo.”+ 14 “‘Saa menli nsa ɛhye mɔ—Nowa,+ Daneɛle+ yɛɛ Dwobu+—wɔ ɛkɛ ne bɔbɔ a, anrɛɛ bɛ tenleneyɛlɛ ti, bɛbahola bɛalie bɛdabɛ bɛ nwo* ala,’+ Tumivolɛ Awulae Gyihova a se a.” 15 “‘Anzɛɛ fa ye kɛ memaa nane anwo ɛzulolɛ ɛrava azɛlɛ ne azo na bɛhu zolɛ menli dɔɔnwo* na bɛmaa azɛlɛ ne ɛdɔ mgbane mɔɔ awie biala ɛnze ɛkɛ ɔlua nane anwo ɛzulolɛ ne mɔ ati.+ 16 Mekɛ ala mɔɔ mede aze la,’ Tumivolɛ Awulae Gyihova a se a, ‘saa menli nsa ɛhye mɔ bɔbɔ wɔ ɛkɛ a, bɛnrɛhola bɛnrɛlie bɛ mra mrenyia anzɛɛ bɛ mra mraalɛ ngoane; anrɛɛ bɛbalie bɛdabɛ bɛ nwo ala, na azɛlɛ ne badɔ mgbane.’” 17 “‘Anzɛɛ fa ye kɛ meva konle dadeɛ mera azɛlɛ ne azo+ na meha kɛ: “Konle dadeɛ ɛva azɛlɛ ne azo” na ɔbɔ sonla nee nane mɔɔ wɔ zo la amuala abo zo,+ 18 saa bɔbɔ menli nsa ɛhye mɔ wɔ ɛkɛ a, mekɛ ala mɔɔ mede aze la,’ Tumivolɛ Awulae Gyihova a se a, ‘bɛnrɛhola bɛnrɛlie bɛ mra mrenyia anzɛɛ bɛ mra mraalɛ ngoane; anrɛɛ bɛbalie bɛdabɛ bɛ nwo ala.’” 19 “‘Anzɛɛ fa ye kɛ meva ewulenzane mera azɛlɛ zɔhane azo+ na mewola me ɛya ne megua zo kɛ meka mogya dɔɔnwo meagua meabɔ sonla nee nane bo zo wɔ zo, 20 saa bɔbɔ Nowa,+ Daneɛle+ yɛɛ Dwobu+ wɔ ɛkɛ a, mekɛ ala mɔɔ mede aze la,’ Tumivolɛ Awulae Gyihova a se a, ‘bɛnrɛhola bɛnrɛlie bɛ mra mrenyia anzɛɛ bɛ mra mraalɛ ngoane; anrɛɛ bɛ tenleneyɛlɛ ti bɛbalie bɛdabɛ bɛ nwo ala.’”+ 21 “Ɔluakɛ mɔɔ Tumivolɛ Awulae Gyihova ɛha la ɛne: ‘Saa mesoa me anzohwenlɛ nna* ne mɔ+—konle dadeɛ, ɛhɔne, nane anwo ɛzulolɛ nee ewulenzane+—meba Gyɛlusalɛm anwo zo kɛ mebɔ sonla nee nane bo zo wɔ zo a,+ mɔɔ bazi la ɛne. 22 Noko, bɛ nuhua bie mɔ mɔɔ bɛbaha la bɛavi ɛsalɛ, na bɛbava bɛ bɛavi ɛkɛ,+ bɛ mra mrenyia nee bɛ mra mraalɛ kɔsɔɔti. Bɛbara bɛ nwo ɛkɛ, na saa bɛnwu bɛ ndenle nee bɛ nyɛleɛ ne mɔ a, munzule ne mɔɔ menvale membale Gyɛlusalɛm anwo zo nee debie biala mɔɔ menvale menyɛle ye la bamaa bɛ rɛle akyekye.’” 23 “‘Saa bɛnwu bɛ ndenle nee bɛ nyɛleɛ a bɛbakyekye bɛ rɛle, na bɛbanwu kɛ mɔɔ menvale menyɛle ye la meanyɛ ye mgbane,’+ Tumivolɛ Awulae Gyihova a se a.”\n^ Hibulu aneɛ nu, “Mebama ɛzulolɛ azɔ Yizilayɛma ahonle.”\n^ Anzɛɛ “bɛhu ɔ mra ne mɔ.”\n^ Anzɛɛ “me ndɛnebualɛ ɛzɛkyelɛ nna.”


Asoo Yɛbahola Yɛanyia Asetɛnla Kpalɛ?\nKENGA YE WƆ Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Latvian Lingala Lithuanian Luo Malagasy Myanmar Norwegian Nzema Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Turkish Twi Tzotzil Ukrainian Uruund Vietnamese Wayuunaiki Xhosa Yoruba Zulu\nEDWƐKƐ TITILE: YƐBAHOLA YƐANYIA ASETƐNLA KPALƐ\n“Yɛ ngoane mekɛ le ɛvolɛ abulasuu—anzɛɛ abulatwɛ, saa yɛlɛ anwosesebɛ a; noko nuhua le ngyegyelɛ nee nyane ngome.”—Edwɛndolɛ 90:10, New International Version.\nNEA kɛzi zɔhane edwɛkɛ ne le nɔhalɛ la! Ewiade ɛhye anu ɛbɛlabɔlɛ ta yɛ “ngyegyelɛ nee nyane” ngome. Bie a ɛdwenle nwolɛ kɛ, ‘Asoo yɛbahola yɛanyia asetɛnla kpalɛ ɛnɛ?’\nFa Maria yɛ neazo. Ɛnee ɔbɔ ɔ nwo mɔdenle kpalɛ, noko kɛkala mɔɔ yenyia ɛvolɛ 84 la, yeha sua nu. Ye adwenle nu la ɛkɛ, noko ye sonlabaka ne ɛngola ɛnyɛ debie biala. Kɛ ɔkɛyɛ na yeade nganeɛ kɛ asetɛnla zɛhae le kpalɛ ɛ?\nNa ɛdawɔ ɛ? Bie a wɔbiza ye mekɛ bie kɛ saa wɔ asetɛnla le kpalɛ a. Bie a gyima ko ne ala a dahuu ɛyɛ a, ɛvɛlɛ wɔ nu yɛɛ ɔyɛ se. Bie a menli ɛnnwu mɔdenle mɔɔ ɛbɔ anzɛɛ gyima ɛsesebɛ mɔɔ ɛyɛ la. Saa ninyɛne ɛlɛkɔ zo bɔbɔ a, ɛnze mɔɔ bazi kenlebie la. Ɔyɛ a, bie a ɛte nganeɛ kɛ ɛ nwo ɛyɛ wɔ koonwu anzɛɛ ɛ rɛle ɛbɔ. Bie a wɔ abusua asetɛnla ne anu le manzonle nee butule ngome. Bie a wɔ kulovolɛ bie ɛwu. Ɛnee nrenya bie mɔɔ bɛfɛlɛ ye André la bikye ɔ ze kpalɛ, arɛlevilɛ nu, ɔ ze anwo dole ye na ɔwule. Ye ewule ne dele André ɛbolɛ, na ɔdele nganeɛ kɛ ɔnrɛhola nyane nee alɔbɔlɛlilɛ ne anloa gyinla.\nƆnva nwo ngyegyelɛ biala mɔɔ bado yɛ la, debie wɔ ɛkɛ mɔɔ ɔwɔ kɛ yɛnwu ye wienyi a: Asoo yɛbahola yɛanyia asetɛnla kpalɛ? Yɛbahola yɛanwu mualɛ ne wɔ nrenya bie mɔɔ rale azɛlɛ ye azo wɔ ɛvolɛ kɛyɛ 2,000 mɔɔ ɛze ɛhɔ la ɛbɛlabɔlɛ nu—Gyisɛse Kelaese. Ɔnva nwo kɛ Gyisɛse yiale ngyegyelɛ dɔɔnwo la, ɔnyianle asetɛnla kpalɛ bɔkɔɔ. Saa yɛdi ye neazo ne anzi a, yɛdayɛ noko yɛbahola yɛanyia asetɛnla kpalɛ.\nApril 2013 | Yɛbahola Yɛanyia Asetɛnla Kpalɛ\nƐZINZALƐ ARANE April 2013 | Yɛbahola Yɛanyia Asetɛnla Kpalɛ


2 Kɔlentema 8:1-24\n8 Mediema, akee yɛkpondɛ kɛ bɛnwu ɛlolɛ mɔɔ Nyamenle ɛva ɛlo Masidonea asafo ne mɔ la. 2 Bɛhɔle sɔnea kpole nu wɔ anwongyelelɛ nu la, bɛ anyelielɛ molozo nee bɛ ehyia kpole ne maanle bɛ anwonyia mɔɔ vi atiakunlukɛnlɛma nu la yɛle kpole.* 3 Na bɛyɛle mɔɔ bɛkɛhola la, ɛhɛe, medi daselɛ kɛ, bɛyɛle bɛmaanle ɔbole zolɛ, 4 bɛzɛlɛle yɛ ɛsesebɛ kɛ yɛmaa bɛ adenle yɛmaa bɛye ndoboa, na bɛnyia kyɛfoa wɔ moalɛ gyima ne mɔɔ bɛlɛfa bɛaboa nwuanzanwuanzama ne la anu. 5 Na bɛyɛle mɔɔ ɛnee yɛ nye ɛnla la, ɔluakɛ bɛluale Nyamenle ɛhulolɛdeɛ zo bɛlimoale bɛvale bɛ nwo bɛmaanle Awulae nee yɛdayɛ noko. 6 Yemɔti yɛzɛlɛle Taetɛse kɛ, kɛ mɔɔ ɔbɔle gyima ɛhye abo wɔ bɛ avinli la, ɔnlea ɔmaa bɛwie ndoboa ɛhye mɔɔ ɔvi bɛ ɛhulolɛ nu la. 7 Noko kɛ mɔɔ bɛbɔ mɔdenle wɔ debie biala anu, diedi nee ɛdendɛlɛ nee ndelebɛbo nee mɔdenlebɔlɛ kɔsɔɔti nee ɛlɔlɛ mɔɔ yɛlɛ yɛmaa bɛ anu la, bɛye ndoboa ɛhye bɛmaa ɔbo zo. 8 Menga ɛhye kɛ ɔle mɛla, emomu mekulo kɛ bɛnwu mɔdenle mɔɔ awie mɔ ɛbɔ na menwu kɛzi bɛ ɛlɔlɛ ne di munli la. 9 Na bɛze yɛ Awulae Gyisɛse Kelaese ɛlolɛ ne, kɛ ɛnee ɔle sukoavolɛ ɛdeɛ, noko bɛdabɛ ti ɔrayɛle ehyianli amaa bɛalua ye ehyia ne azo bɛayɛ sukoavolɛma. 10 Adwenle mɔɔ melɛ ye wɔ ɛhye anwo la a le kɛ: Ɛhye le kpalɛ maa bɛ, wɔ ɛvolɛ ne mɔɔ ɛraze ɛhɔ la anu, bɛbɔle ɔ bo kɛ bɛyɛ yɛɛ bɛnyianle ɛhulolɛ kɛ bɛkɛyɛ. 11 Ɔti bɛwie mɔɔ bɛbɔle ɔ bo la, amaa ɛhulolɛ mɔɔ bɛlɛ kɛ bɛyɛ la agyinla mɔɔ bɛbahola bɛayɛ la azo. 12 Na saa ɛhulolɛ ne wɔ ɛkɛ a, mɔɔ awie lɛ la a sɔ ɛnyelɛ a, na tɛ mɔɔ ɔnlɛ la ɔ. 13 Na mengulo kɛ ɔyɛ bɛtɛɛ ɔmaa bie mɔ na ɔyɛ se ɔmaa bɛmɛ; 14 emomu amaa debie biala ayɛ sɛsɛ la, ɛnɛ mɔɔ bɛlɛ ye dɔɔnwo la, bɛboa bɛdabɛ mɔɔ bɛnlɛ bie la, amaa mekɛ mɔɔ bɛdabɛ noko bɛkɛhyia la menli mɔɔ lɛ bie dɔɔnwo la aboa bɛ. Ɔba ye zɛhae a ɛnee moalɛ ne ɛyɛ sɛsɛ. 15 Bɛhɛlɛ kɛ: “Sonla mɔɔ lɛ dɔɔnwo la annyia ye molozo, yɛɛ sonla mɔɔ lɛ ekyi la angyia.” 16 Yɛyɛ Nyamenle mo kɛ Taetɛse dwenle bɛ nwo kpalɛ kɛ yɛdayɛ la, 17 ɔluakɛ yedie mɔɔ yɛhanle yɛhilele ye la, na kɛmɔ ɔkulo kɛ ɔyɛ mɔɔ yɛhanle la ati, ɔvi ye ɛhulolɛ nu ɔlɛba bɛ nwo lɔ. 18 Na yɛlɛsoa ye nee adiema ne mɔɔ edwɛkpa ne nolobɔlɛ ti ye ayɛlɛyelɛ ɛdɛlɛ asafo ne mɔ amuala anu la. 19 Tɛ yemɔ angome, eza asafo ne mɔ yele ye kɛ ɔ nee yɛ ɛhɔ na yɛva ahyɛlɛdeɛ ɛhye yɛhɔmaa yɛva yɛwula Awulae anyunlunyia na yɛhile kɛ yɛkulo kɛ yɛboa. 20 Wɔ ndoboa ɛhye mɔɔ yɛlɛfa yɛaboa la anu, yɛngulo kɛ awie kɛnyia yɛ nwo edwɛkɛ ɛtane kɛha. 21 Ɔluakɛ ‘yɛfa nɔhalɛlilɛ yɛyɛ debie biala wɔ Gyihova* nee menli nyunlu.’ 22 Bieko, eza yɛlɛsoa yɛ diema mɔɔ yɛzɔ ye yɛnlea fane dɔɔnwo na yɛnwu kɛ ɔbɔ mɔdenle wɔ ninyɛne dɔɔnwo anu, na kɛkala ɔlɛ bɛ nu anwodozo kpole la ati ye mɔdenlebɔlɛ ɛyɛ kpole la, yeaboka bɛ nwo. 23 Na saa bɛlɛ Taetɛse anwo edwɛkɛ a, ɔle me gɔnwo* mɔɔ me nee ye yɛ gyima boa bɛ a; anzɛɛ saa bɛlɛ yɛ mediema ne mɔ anwo edwɛkɛ a, bɛle asafo ne mɔ ɛzoanvolɛma nee Kelaese anyunlunyia. 24 Yemɔti bɛla bɛ ɛlɔlɛ ne ali bɛhile bɛ, na bɛmaa asafo ne mɔ ɛnwu deɛmɔti yɛvale bɛ yɛdule yɛ nwo la.


1 Kɔlentema 16:1-24\n16 Akee mɔɔ fale ndoboa mɔɔ bɛdielie bɛmaa nwuanzanwuanzama ne anwo la, bɛli adehilelɛ mɔɔ menvale memaanle Galeehyea asafo ne mɔ la azo. 2 Dapɛne biala kenle mɔɔ limoa la, ɔwɔ kɛ bɛ nuhua ko biala ye mɔɔ yenyia ye la bie to ahane, amaa saa meba a bɛanlielie ndoboa. 3 Na saa meba a, mrenyia mɔɔ bɛhɛlɛle kɛlata kɛ bɛlie bɛ bɛdo nu la, mebazoa bɛ meamaa bɛava bɛ ahyɛlɛdeɛ ne bɛahɔ Gyɛlusalɛm. 4 Na saa ɔfɛta kɛ mekɔ ɛkɛ ne noko a, bɛ nee me ahɔ. 5 Noko saa mekɔfa Masidonea a, mebara bɛ nwo ɛkɛ, ɔluakɛ mebava Masidonea; 6 na bie a mebali mekɛ ekyi anzɛɛ fɔsɛlɛ ne bɔbɔ wɔ ɛkɛ, amaa bɛahɔzɔho me ekyii na meahɔ ɛleka mɔɔ mekɔ la. 7 Na mengulo kɛ menwu bɛ ala a ɛnee me gyakɛ gyi adenle zo, saa Gyihova* maa adenle a, me nye la kɛ me nee bɛ badɛnla ahyɛ ekyii. 8 Noko mebadɛnla Ɛfɛsɛse ɛke kɔkpula kɛ Pɛntekɔso Ɛvoyia ne kɛdwu, 9 ɔluakɛ gyima kpole bie anwo adenle* ɛbuke ɛmaa me noko dwazotiama dɔɔnwo wɔ ɛkɛ. 10 Saa Timote ba a, bɛnlea na ye ahonle andu wɔ mekɛ mɔɔ ɔwɔ bɛ nwo ɛkɛ ne la, ɔluakɛ ɔlɛyɛ Gyihova* gyima ne kɛ mɔɔ melɛyɛ ye la. 11 Yemɔti awie biala mmabu ye kɛ ɔle kakula. Bɛgyakyi ye adenle wɔ anzodwolɛ nu amaa yeara me nwo ɛke, ɔluakɛ me nee mediema ne mɔ ɛlɛkendɛ ye. 12 Akee mɔɔ fale yɛ diema Apɔlɔso anwo la, menzɛlɛle ye ɛsesebɛ kɛ ɔ nee mediema ne mɔ ɛrɛla bɛ nwo lɔ. Ɔtɛyɛle ye adwenle kɛ ɔba kɛkala, noko saa ɔnyia adenle a ɔbara. 13 Bɛzinza, bɛgyinla kpundii wɔ diedi ne anu, bɛnyia akɛnrasesebɛ, bɛmaa bɛ nwo ɛyɛ se. 14 Bɛva ɛlɔlɛ bɛyɛ debie biala mɔɔ bɛyɛ la. 15 Mediema, akee metu bɛ folɛ: Bɛze kɛ Setɛfanase sua nu amra a le ɛdoavolɛma mɔɔ limoa wɔ Akaya a, na bɛdu bɛ nwo bɛmaa kɛ bɛkɛzonle nwuanzanwuanzama ne. 16 Bɛbɛlɛ bɛ nwo aze bɛmaa menli mɔɔ le zɛhae nee bɛdabɛ kɔsɔɔti mɔɔ bɛ nee bɛ yɛ gyima na bɛbɔ mɔdenle la. 17 Noko me nye ɛlie Setɛfanase nee Fɔtunatɛse nee Akeeyaekɛse ɛralɛ ne anwo, ɔluakɛ bɛnle ɛke la bɛboale me kpole. 18 Na bɛmaa me nye ɛlie kɛ mɔɔ bɛ nye liele la. Yemɔti bɛli menli zɛhae mɔ eni. 19 Asafo ne mɔ mɔɔ wɔ Ehyea la biza bɛ. Akoyela nee Pelesela nee asafo ne mɔɔ wɔ bɛ sua nu ɛkɛ la biza bɛ kpalɛ kpalɛ wɔ Awulae anu. 20 Mediema ne mɔ amuala biza bɛ. Bɛva bɛ nloa anwo ɛvolɛ nwuanzanwuanza bɛbizebiza bɛ nwo ahye. 21 Medame Pɔɔlo, mebiza bɛ, me sa anloa ɛne. 22 Saa awie ɛngulo Awulae a, munzule ɛha ye. O yɛ Awulae, bɛla! 23 Awulae Gyisɛse ɛlolɛ ne nee bɛ ɛdɛnla. 24 Me ɛlɔlɛ nee bɛ muala mɔɔ bɛle Kelaese Gyisɛse ɛdoavolɛma la ɛdɛnla.\n^ Anzɛɛ “anlenkɛ.”


Gyɛnɛsese 34 | Yintanɛte Zo Baebolo | Ewiade Fofolɛ Ngilebɛbo\nBɛhye Daena bɛ nee ye ɛla (1-12)\nGyekɔbo amra ne mɔ bɛlɛbɛlale bɛ (13-31)\n34 Ɛnee Gyekɔbo nee Liya ara raalɛ Daena+ ta kɔ mbɛlɛra mɔɔ de azɛlɛ ne azo la ɛkɛ.*+ 2 Mɔɔ Havaenli Heemɔ+ mɔɔ le kpanyinli wɔ azɛlɛ ne azo la ara nrenyia Hyikɛm nwunle ye la, ɔhyele ye ɔ nee ye lale na ɔguale ɔ nwo evinli. 3 Na ɛnee ɔngola ɔnye ye adwenle ɔnvi Gyekɔbo ara raalɛ Daena anwo zo, na ɔhulole bɛlɛra ne na ɔdendɛle bɛtɛɛ ɔhilele ye.* 4 Akee Hyikɛm zele ye papa Heemɔ+ kɛ: “Kɔgya bɛlɛra ɛhye maa me.” 5 Mɔɔ Gyekɔbo dele kɛ Hyikɛm ɛgua ɔ ra raalɛ Daena anwo evinli la, ɛnee ɔ mra mrenyia ne mɔ ɛva ye mboane ne mɔ ɛhɔ adidi. Yemɔti Gyekɔbo yɛle koonwu ɔhɔkpulale mekɛ mɔɔ bɛrale la. 6 Nzinlii Hyikɛm papa Heemɔ hɔle kɛ ɔ nee Gyekɔbo kadendɛ. 7 Noko Gyekɔbo amra mrenyia ne mɔ dele na bɛziale bɛrale sua zo ndɛndɛ. Ɔyɛle bɛ nyane na bɛvale ɛya kpole ɔluakɛ ɔ nee Gyekɔbo ara raalɛ ɛla na yegua Yizilayɛ anyunlu aze,+ debie mɔɔ ɔnle kɛ bɛyɛ la.+ 8 Heemɔ nee bɛ dendɛle na ɔhanle kɛ: “Me ra Hyikɛm ɛngola ɛnye ye adwenle ɛnvi ɛ ra raalɛ ne anwo zo.* Mesɛlɛ bɛ, bɛva ye bɛmaa ye bɛmaa ɔgya ye, 9 na bɛgya yɛ bie mɔ na yɛdayɛ noko yɛgya bɛ bie mɔ.* Bɛva bɛ mra mraalɛ ne mɔ bɛmaa yɛ na bɛva yɛ mra mraalɛ ne mɔ.+ 10 Bɛ nee yɛ ɛdɛnla na bɛva azɛlɛ ne bie bɛyɛ bɛ ɛdeɛ. Bɛdɛnla ɛkɛ ne bɛli gua na bɛha zolɛ.” 11 Akee Hyikɛm zele Daena papa nee ɔ mediema mrenyia ne mɔ kɛ: “Bɛmaa menyia bɛ nyunlu ɛlolɛ na mebava debie biala mɔɔ bɛbabiza la meamaa bɛ. 12 Bɛbahola bɛabiza bɛalie ɔ ti ezukoa kpole yɛɛ ahyɛlɛdeɛ.+ Mebava debie biala mɔɔ bɛbabiza la meamaa bɛ. Bɛmɛ bɛva bɛlɛra ne bɛmaa mengya ye.” 13 Mɔɔ Gyekɔbo amra mrenyia ne mɔ bua Hyikɛm nee ye papa Heemɔ la, bɛbɛlɛbɛlale bɛ ɔluakɛ ɛnee Hyikɛm ɛgua bɛ diema raalɛ Daena anwo evinli. 14 Bɛhanle bɛhilele bɛ kɛ: “Yɛnrɛhola yɛnrɛyɛ ye zɔ kɛ yɛbava yɛ diema raalɛ yɛamaa nrenyia mɔɔ bɛtɛpɛle ye mrenyiazo la,+ ɔluakɛ ɛhye le anyiemgba maa yɛ. 15 Saa bɛyɛ deɛ ko ɛhye a yemɔ yɛbalie yɛado nu: bɛyɛ kɛ yɛdayɛ la na bɛpɛ bɛ mrenyia ne mɔ amuala mrenyiazo.+ 16 Akee yɛbava yɛ mra mraalɛ ne mɔ yɛamaa bɛ na yɛagya bɛ mra mraalɛ ne mɔ, na yɛ nee bɛ adɛnla na yɛayɛ menli ko. 17 Noko saa bɛandie yɛ na bɛampɛ bɛ mrenyiazo a, yemɔ yɛbava yɛ ra raalɛ ne yɛahɔ.” 18 Heemɔ+ nee ɔ ra Hyikɛm+ anye liele bɛ edwɛkɛ ne anwo. 19 Kpavolɛ ne angyinlegyinla mɔɔ bɛhanle kɛ ɔyɛ la anwo fee,+ ɔluakɛ ɛnee ɔ nye die Gyekɔbo ara raalɛ ne anwo kpalɛ, yɛɛ ɔdaye a bɛdi ye eni kpole kpalɛ wɔ ye papa sua nu a. 20 Ɔti Heemɔ nee ɔ ra Hyikɛm hɔle suakpole ne anlenkɛ kpole ne anloa+ na bɛzele mrenyia mɔɔ wɔ sua ne azo la kɛ: 21 “Menli ɛhye mɔ kulo kɛ bɛ nee yɛ tɛnla anzodwolɛ nu. Bɛmaa bɛdɛnla azɛlɛ ne azo na bɛli gua wɔ zo, ɔluakɛ azɛlɛ ne le kpole mɔɔ bɛbahɔ zolɛ a. Yɛbahola yɛagya bɛ mra mraalɛ ne mɔ bie yɛɛ yɛbahola yɛava yɛ mra mraalɛ ne mɔ yɛamaa bɛ.+ 22 Saa yɛyɛ deɛ ko ɛhye a yɛɛ mrenyia ne mɔ balie ado nu na bɛ nee yɛ adɛnla kɛ menli ko a: yemɔ a le kɛ, ɔwɔ kɛ bɛpɛ nrenyia biala mɔɔ wɔ yɛ avinli la mrenyiazo kɛ mɔɔ bɛpɛ bɛ mrenyiazo la.+ 23 Na asoo bɛ ninyɛne, bɛ anwonyia nee bɛ nyɛmoa kɔsɔɔti ɛnrɛyɛ yɛ ɛdeɛ ɔ? Ɔti bɛmaa yɛlie bɛ edwɛkɛ ne yɛdo nu na bɛ nee yɛ ɛdɛnla.” 24 Menli mɔɔ fa suakpole ne anlenkɛ kpole ne anu finde la amuala diele Heemɔ nee ɔ ra Hyikɛm, na mrenyia mɔɔ fa suakpole ne anlenkɛ kpole ne anu finde la amuala pɛle bɛ mrenyiazo. 25 Noko kenle nsa ne azo mɔɔ ɛnee bɛlɛte nyane la, Gyekɔbo amra mrenyia nwiɔ, Semɛyɔn nee Livae, mɔɔ bɛle Daena amediema+ la vale bɛ konle dadeɛ hɔle sua ne azo arɛlevilɛ nu, na bɛhunle nrenyia biala mɔɔ wɔ zolɛ la.+ 26 Bɛvale konle dadeɛ bɛhunle Heemɔ nee ɔ ra Hyikɛm na bɛvale Daena bɛvile Hyikɛm sua nu ɛkɛ ne bɛhɔle. 27 Gyekɔbo amra mrenyia mɔɔ ɛha la, hɔle ɛleka mɔɔ bɛhunle mrenyia ne mɔ la na bɛsesale sua ne azo ninyɛne ɔluakɛ bɛgua bɛ diema raalɛ ne anwo evinli.+ 28 Bɛvale bɛ mboane, bɛ nyɛmoa, bɛ asoaso yɛɛ debie biala mɔɔ bɛlɛ wɔ sua zo nee mɔɔ bɛlɛ wɔ ɛbɔ nu la. 29 Eza bɛvale bɛ ninyɛne kɔsɔɔti, bɛhyele bɛ mra ngyikyi ne mɔ amuala nee bɛ ye mɔ yɛɛ bɛvale debie biala mɔɔ wɔ bɛ azua nu la. 30 Ɔti Gyekɔbo zele Semɛyɔn nee Livae kɛ:+ “Bɛhwe edwɛkɛ kpole bɛmaa me na bɛmaa meyɛ awie mɔɔ me nwo bɔ Keenama nee Pilɛzema yɛɛ menli mɔɔ de azɛlɛ ne azo la abonyi nu a. Menlɛ menli dɔɔnwo na bɛbaboɔboa bɛ nloa bɛara me nwo zo na bɛabɔ medame nee me sua nu amra abo zo bɔkɔɔ.” 31 Noko bɛhanle kɛ: “Asoo ɔwɔ kɛ yɛmaa awie yɛ yɛ diema raalɛ ne kɛ ɔle tuutuunli ɔ?”\n^ Anzɛɛ “ta kɔkpɔla mbɛlɛra mɔɔ de azɛlɛ ne azo la.”\n^ Hibulu aneɛ nu, “ɔdendɛle ɔhilele bɛlɛra ne ahonle.”\n^ Anzɛɛ “Me ra Hyikɛm ɛkɛla beta ɛ ra raalɛ ne.”\n^ Hibulu aneɛ nu, “na bɛ nee yɛ ɛyɛ ko wɔ agyalɛ nu.”


Nɔmbɛse 31 | Yintanɛte Zo Baebolo | Ewiade Fofolɛ Ngilebɛbo\nMedeanema nzenralɛlilɛ (1-12)\nBɛhu Beelam (8)\nNinyɛne mɔɔ bɛnyia wɔ konle nu la anwo adehilelɛ (13-54)\n31 Akee Gyihova zele Mosisi kɛ: 2 “Kɔdua Medeanema kakɛ wɔ mɔɔ bɛvale bɛyɛle Yizilayɛma la anwo.+ Ɛhye anzi bɛbazie wɔ kɛ wɔ menli ne la.”*+ 3 Ɔti Mosisi hanle hilele menli ne kɛ: “Bɛye menli wɔ bɛ avinli bɛmaa bɛziezie bɛ nwo* na bɛ nee Medeanema ɛhɔho na bɛva Gyihova nzenralɛlilɛ ne bɛrɛla Medeanema anwo zo. 4 Ɔwɔ kɛ bɛye menli 1,000 bɛfi Yizilayɛ abusua ko biala anu bɛmaa bɛkɔ konle ne.” 5 Yemɔti Yizilayɛma apenle apenle ne anu,+ bɛyele menli 1,000 bɛvile abusua biala anu, bɛnyianle menli 12,000 mɔɔ bɛziezie bɛ nwo bɛmaa konle* la. 6 Akee Mosisi maanle abusua biala anu menli 1,000 ne hɔle konle ne, bɛ nee ɛsɔfo Ɛlieza ara Fenɛhaze+ mɔɔ ɛnee lɛ ninyɛne nwuanzanwuanza ne nee konle aweɛne ndendenle ne mɔ+ wɔ ɔ sa nu la a hɔle a. 7 Bɛ nee Medeanema hɔhonle kɛ mɔɔ Gyihova hanle hilele Mosisi la, na bɛhunle nrenyia biala. 8 Bɛhunle Medean arelemgbunli nnu ɛhye mɔ, Yivae, Rilikɛm, Zɛɛle, Hɛɛ yɛɛ Riliba bɛbokale menli mɔɔ bɛhunle bɛ la anwo. Eza bɛvale konle dadeɛ bɛhunle Biyɔ ara Beelam.+ 9 Noko Yizilayɛma vale Medean mraalɛ nee ngakula hɔle akɛlɛzonlenlɛ nu. Eza bɛvale bɛ nyɛmoa, bɛ nane gyɛne mɔɔ ɛha la yɛɛ bɛ nwo ninyɛne kɔsɔɔti bɛhɔle. 10 Na bɛvale senle bɛyelale bɛ azuamgbole nee bɛ azokoɛleɛ* kɔsɔɔti mɔɔ bɛdede nu la. 11 Na bɛhyele menli nee nane na bɛvale debie biala mɔɔ bɛnyianle ye wɔ konle ne anu la. 12 Akee bɛvale menli mɔɔ bɛhyele bɛ nee ninyɛne mɔɔ bɛnyianle ye wɔ konle ne anu la bɛrɛlɛle Mosisi nee ɛsɔfo Ɛlieza yɛɛ Yizilayɛma kɔsɔɔti wɔ Mowabe ɛsɛlɛ+ ne mɔɔ wɔ Dwɔdan ne afoa nu na ɔbikye Gyɛleko la anu. 13 Akee Mosisi nee ɛsɔfo Ɛlieza yɛɛ mgbanyima ne mɔ amuala hɔyiale bɛ wɔ azokoɛleɛ ne anzi lɔ. 14 Noko Mosisi vale menli mɔɔ bɛkpa bɛ kɛ bɛnlea konlema ne anwo zo la, menli apenle apenle nee menli ɛya ɛya nwo zo mgbanyima ne mɔ mɔɔ hɔle konle ne na bɛlɛba la anwo ɛya. 15 Mosisi bizale bɛ kɛ: “Bɛgyakyi mraalɛ ne mɔ amuala ɔ? 16 Bɛnlea! Bɛmɛ a bɛluale Beelam edwɛkɛ ne azo bɛbɛlɛbɛlale Yizilayɛma mɔɔ bɛammaa bɛanli nɔhalɛ+ bɛammaa Gyihova wɔ Piyɔ edwɛkɛ ne anwo+ na ɔlua zo ewule radɔle Gyihova menli ne avinli la.+ 17 Akee bɛhu kakula nrenyia biala na bɛhu raalɛ biala mɔɔ nrenyia nee ye ɛla ɛlɛ la. 18 Noko bɛbahola bɛagyakyi ngakula mbɛlɛra mɔɔ nrenyia nee bɛ ɛtɛdale ɛlɛ la.+ 19 Na bɛdɛnla azokoɛleɛ ne anzi lɔ too kenle nsuu. Ɔwɔ kɛ bɛ nuhua ko biala mɔɔ ɛhu sonla* yɛɛ bɛ nuhua ko biala mɔɔ ɛva ɔ sa ɛha awie mɔɔ bɛhu ye+ la te ɔ nwo+ wɔ kenle nsa ne nee kenle nsuu ne azo, bɛdabɛ nee menli mɔɔ bɛhyele bɛ la. 20 Na bɛde tɛladeɛ biala, debie biala mɔɔ bɛva nwoma, abɔnkye enrinli anzɛɛ baka bɛyɛ la anwo.” 21 Akee ɛsɔfo Ɛlieza zele ɛlɔne mɔɔ hɔle konle ne la kɛ: “Mɛla mɔɔ Gyihova hyehyɛle maanle Mosisi la ɛne, 22 ‘Nvutuke, dwɛtɛ fufule, kɔbele, bulalɛ, kyɛnze yɛɛ sumi, 23 debie biala mɔɔ ka senle a ɔnyela la, bɛva bɛwula senle nu na nwolɛ bade. Noko ɔwɔ kɛ eza bɛfa nzule ne mɔɔ bɛfa bɛte debie nwo la bɛte nwolɛ.+ Debie biala mɔɔ ka senle a ɔyela la, bɛva bɛwula nzule nu. 24 Na ɔwɔ kɛ bɛkpo bɛ adɛladeɛ ne mɔ wɔ kenle nsuu ne azo na bɛ nwo te na akee bɛara azokoɛleɛ ɛkɛ.’”+ 25 Akee Gyihova zele Mosisi kɛ: 26 “Ɛdawɔ nee ɛsɔfo Ɛlieza nee mbusua mgbanyinli ne mɔ ɛdia ninyɛne mɔɔ bɛvale bɛrale yɛɛ menli nee nane mɔɔ bɛhyele bɛ la amuala. 27 Bɛhyɛ ninyɛne mɔɔ bɛnyianle la anu nwiɔ bɛmaa ɛlɔne ne mɔɔ hɔle konle ne nee menli mɔɔ ɛha la amuala.+ 28 Ɔwɔ kɛ ɛdie adwule wɔ sogyama ne mɔɔ hɔle konle ne la ɛkɛ ɛmaa Gyihova; menli, nlankɛ, asoaso nee mboane 500 biala ɛbalie ɛkɛla* ko wɔavi nu. 29 Ɔwɔ kɛ ɛdie ɛfi bɛ kyɛfoa ne anu ɛfa ɛmaa ɛsɔfo Ɛlieza kɛ Gyihova ndoboa.+ 30 Ɔwɔ kɛ ɛye menli, nlankɛ, asoaso, mboane yɛɛ nyɛmoa 50 biala anu ko ɛfi Yizilayɛma kyɛfoa ɛdeɛ ne mɔɔ bɛvale bɛmaanle bɛ la anu ɛmaa Livaema+ mɔɔ yɛ Gyihova ɛdanlɛsua ne anu gyima la.”+ 31 Yemɔti Mosisi nee ɛsɔfo Ɛlieza yɛle mɔɔ Gyihova hanle hilele Mosisi la pɛpɛɛpɛ. 32 Ninyɛne mɔɔ menli mɔɔ hɔle konle ne nyianle la mɔɔ hale la dodo le mboane 675,000, 33 nlankɛ 72,000, 34 yɛɛ asoaso 61,000. 35 Mraalɛ mɔɔ nrenyia nee bɛ ɛtɛdale ɛlɛ+ la dodo le 32,000. 36 Menli mɔɔ hɔle konle ne la kyɛfoa ɛdeɛ ne dodo le mboane 337,500. 37 Mboane mɔɔ bɛvale bɛduale adwule bɛmaanle Gyihova la dodo le 675. 38 Bɛnyianle nlankɛ 36,000, na bɛvale 72 bɛduale adwule bɛmaanle Gyihova. 39 Bɛnyianle asoaso 30,500, na bɛvale 61 bɛduale adwule bɛmaanle Gyihova. 40 Bɛnyianle menli* 16,000, na bɛvale nuhua 32 bɛduale adwule bɛmaanle Gyihova. 41 Akee Mosisi vale adwule ne mɔɔ bɛduale kɛ Gyihova ndoboa la maanle ɛsɔfo Ɛlieza,+ kɛ mɔɔ Gyihova hanle hilele Mosisi la. 42 Mekɛ mɔɔ Mosisi yele menli mɔɔ hɔle konle ne kyɛfoa ɛdeɛ maanle bɛ la, Yizilayɛma ɛdeɛ mɔɔ bɛnyianle la ɛne: 43 mboane ne dodo le 337,500, 44 nlankɛ 36,000, 45 asoaso 30,500, 46 yɛɛ menli* 16,000. 47 Akee Mosisi yele menli nee nane 50 biala anu ko vile Yizilayɛma kyɛfoa ɛdeɛ ne anu maanle Livaema+ mɔɔ yɛ Gyihova ɛdanlɛsua ne anu gyima la,+ kɛ mɔɔ Gyihova hanle hilele Mosisi la. 48 Akee menli mɔɔ bɛkpa bɛ mɔɔ bɛnea ɛlɔne apenle apenle ne anwo zo,+ menli apenle apenle nee menli ɛya ɛya nwo zo mgbanyima ne mɔ, rale Mosisi ɛkɛ 49 na bɛzele Mosisi kɛ: “Wɔ azonvolɛ ɛdia konlema mɔɔ yɛnea bɛ nwo zo la, na bɛ nuhua ko bɔbɔ ɛtɛminlinle.+ 50 Yemɔti bɛmaa yɛ nuhua ko biala ɛva mɔɔ yenyia la ɛrɛla kɛ Gyihova afɔlebɔdeɛ, nvutuke ninyɛne, bɛ gyakɛ kyeenyi, bɛ sa akɔme nu ngɛba, tumi kpɔdelera, asomadeɛ, yɛɛ agudeɛ gyɛne, amaa yɛava yɛali yɛ ti* mgbɔdalɛ wɔ Gyihova anyunlu.” 51 Ɔti Mosisi nee ɛsɔfo Ɛlieza liele nvutuke ne, agudeɛ ne amuala vile bɛ ɛkɛ. 52 Nvutuke kɔsɔɔti mɔɔ mgbanyima mɔɔ nea menli apenle apenle nee menli ɛya ɛya nwo zo la vale yele ndoboa maanle Gyihova la dodo le hyikɛle* 16,750. 53 Ɛlɔne ne anu ko biala nyianle ninyɛne mɔɔ bɛvale la bie. 54 Mosisi nee ɛsɔfo Ɛlieza liele nvutuke ne mɔɔ mgbanyima mɔɔ nea menli apenle apenle nee menli ɛya ɛya nwo zo vale rale la na bɛvale bɛhɔle nyianu ɛdanlɛsua ne anu bɛvale bɛyɛle ngakyelɛ bɛmaanle Yizilayɛma wɔ Gyihova anyunlu.\n^ Ɛhye kile kɛ ɔbawu.\n^ Anzɛɛ “bɛmaa ɛlɔne ne.”\n^ Anzɛɛ “yɛ ɛkɛla ne mɔ ati.”


Luku 23 | Yintanɛte Zo Baebolo | Ewiade Fofolɛ Ngilebɛbo\nLuku Edwɛkpa 23:1-56\nGyisɛse wɔ Paelɛte nee Hɛlɔdo anyunlu (1-25)\nBɛhenda Gyisɛse nee ɛtanevolɛma nwiɔ wɔ mbaka zo (26-43)\n“Ɛbaboka me nwo wɔ Paladaese” (43)\nGyisɛse ewule (44-49)\nGyisɛse ɛzielɛ (50-56)\n23 Ɔti menli ne amuala dwazole na bɛvale ye bɛhɔmaanle Paelɛte.+ 2 Akee bɛbɔle ɔ bo bɛdole ye ɛzonle+ kɛ: “Yɛhyele nrenyia ɛhye kɛ ɔlɛte atua yeatia yɛ maanle ne kɛ bɛmmatua adwule bɛmaa Siza,+ yɛɛ ɔse ɔdaye mumua ne ɔle belemgbunli Kelaese.”+ 3 Na Paelɛte bizale ye kɛ: “Wɔmɔ a ɛle Dwuuma Belemgbunli ne la ɔ?” Ɔbuale ye kɛ: “Yemɔ a ɛdawɔ mumua ne wɔha la.”+ 4 Akee Paelɛte zele ɛsɔfo mgbanyinli nee menli dɔɔnwo ne kɛ: “Mennwu ɛtane biala wɔ nrenyia ɛhye anwo.”+ 5 Noko bɛhanle ye ɛsesebɛ kɛ: “Mɔɔ ɔkilehile wɔ Dwudiya amuala la fa ngyegyelɛ ba, ɔbɔle ɔ bo bɔbɔ wɔ Galeli yɛɛ yeradwu ɛke a.” 6 Mɔɔ Paelɛte dele ɛhye la, ɔbizale saa ɔle Galelinli a. 7 Mɔɔ ɔnwunle kɛ ɔwɔ Hɛlɔdo tumililɛ bo la,+ ɔmaanle bɛvale ye bɛhɔmaanle Hɛlɔdo mɔɔ ɛnee mekɛ ne anu wɔ Gyɛlusalɛm la. 8 Mɔɔ Hɛlɔdo nwunle Gyisɛse la, ɔ nye liele kpole. Ɔluakɛ ɛnee yeva mekɛ tendenle yehendɛ kɛ ɔbanwu Gyisɛse kɛmɔ yede ɔ nwo edwɛkɛ dɔɔnwo la ati,+ na ɛnee ɔ nye la kɛ ɔbayɛ nwanwane debie yeamaa yeanlea. 9 Yemɔti ɔbizebizale ye edwɛkɛ dɔɔnwo, noko yeambua ye.+ 10 Noko, ɛsɔfo mgbanyinli nee mɛla kilehilevolɛma ne mɔ hɔle zo gyinlanle na bɛvale ɛya bɛdole ye ɛzonle. 11 Akee Hɛlɔdo nee ye sogyama ne amuala bɔle ye aholoba,+ bɛwulale ye tɛladeɛ kɛnlɛma na bɛgolole ɔ nwo+ na bɛziale bɛvale ye bɛhɔmaanle Paelɛte. 12 Hɛlɔdo nee Paelɛte yɛle agɔnwolɛ kenle ko ne ala, dɛba ne ɛnee bɛ mu nwiɔ bɛnga. 13 Akee Paelɛte vɛlɛle ɛsɔfo mgbanyinli, mgbanyima ne mɔ nee menli ne 14 na ɔzele bɛ kɛ: “Bɛvale nrenyia ɛhye bɛrɛlɛle me kɛ ɔlɛmaa menli ade atua. Noko nea! menleɛnlea ye edwɛkɛ ne anu wɔ bɛ nyunlu ɛke na meannwu debie wɔ nrenyia ɛhye anwo mɔɔ bɛlɛdua zo bɛado ye ɛzonle a.+ 15 Nɔhalɛ nu, Hɛlɔdo noko annwu debie biala wɔ ɔ nwo, ɔluakɛ yezia yeva ye yerɛlɛ yɛ, na nea! ɔtɛyɛle debie biala mɔɔ fɛta ewule a. 16 Yemɔti mebahwe ɔ nzo+ na meagyakyi ye.” 17 * —— 18 Noko menli ne amuala deɛdeanle nu kɛ: “Ku nrenyia ɛhye* na ye Balabase maa yɛ!”+ 19 (Ɛnee bɛdo nrenyia ɛhye efiade ɔlua atuadelɛ mɔɔ zile sua ne azo nee kodiawuyɛlɛ ti.) 20 Paelɛte dendɛle hilele bɛ bieko ɔluakɛ ɛnee ɔkulo kɛ ɔgyakyi Gyisɛse.+ 21 Akee bɛbɔle ɔ bo bɛdeɛdeanle nu kɛ: “Bɔ ye baka nu! Bɔ ye baka nu!”*+ 22 Ɔzele bɛ fane nsa ne azo kɛ: “Kɛmɔti ɛ? Ɛtane boni a nrenyia ɛhye ɛyɛ a? Mennwu debie biala wɔ ɔ nwo mɔɔ fɛta ewule a; yemɔti mebahwe ɔ nzo na meagyakyi ye.” 23 Akee bɛ nye bolole na bɛdeɛdeanle nu kɛ ɔhu ye,* na ɔdiele bɛ.+ 24 Yemɔti Paelɛte buale ndɛne kɛ mɔɔ bɛkulo la. 25 Ɔyele nrenyia ne mɔɔ atuadelɛ nee kodiawuyɛlɛ ti bɛdo ye efiade na bɛse bɛkulo ye la ɔmaanle bɛ, na ɔvale Gyisɛse ɔmaanle bɛ kɛ bɛyɛ ye mɔɔ bɛkulo la. 26 Mɔɔ bɛ nee ye ɛlɛkɔ la, bɛhyele Saemɔn mɔɔ vi Saelini, mɔɔ ɛnee ɔvi namule nu ɔlɛba sua zo la, na bɛvale amaneɛnwunlɛ baka* ne bɛzoale ye kɛ ɔli Gyisɛse anzi.+ 27 Ɛnee menli dɔɔnwo nee mraalɛ mɔɔ ɛlɛfa nyanelilɛ azu abobɔ bɛ kɛnra azo la doa ye. 28 Gyisɛse hakyile ɔ nye wɔ mraalɛ ne mɔ anwo na ɔhanle kɛ: “Gyɛlusalɛm mraalɛ, bɛmmasu me. Emomu, bɛzu bɛ nwo nee bɛ mra;+ 29 ɔluakɛ nea! mekɛ ɛlɛba mɔɔ menli baha kɛ, ‘Anyelielɛ a le mraalɛ mɔɔ le mota, bɛdabɛ mɔɔ bɛanwo mralɛ yɛɛ bɛdabɛ mɔɔ bɛammaa ngakula nyɛfonlɛ la!’+ 30 Akee bɛbabɔ ɔ bo bɛaha bɛahile awoka mgbole kɛ, ‘Bɛragua yɛ nwo zo!’ nee awoka ngyikyi ne mɔ kɛ, ‘Bɛheda yɛ nwo zo!’+ 31 Saa bɛyɛ ninyɛne ɛhye mɔ wɔ mekɛ mɔɔ baka ne le amolɛ la a, ɛnee saa ɔwu a duzu a bazi a?” 32 Ɛnee ɛtanevolɛma nwiɔ noko boka ɔ nwo a bɛ nee bɛ ɛlɛkɔ kɛ bɛkahu bɛ a.+ 33 Na mɔɔ bɛdwule ɛleka bie mɔɔ bɛfɛlɛ ye Etile Kanrɛlɛ la,+ bɛbɔle ye nee ɛtanevolɛma ne baka nu wɔ ɛkɛ, ko wɔ ye fema zo yɛɛ ko wɔ ye bɛne zo.+ 34 Na Gyisɛse hanle kɛ: “Egya, fa kyɛ bɛ ɔluakɛ bɛnze mɔɔ bɛlɛyɛ a.” Eza bɛguale ma* bɛvale bɛhyɛle ye tɛladeɛ ne.+ 35 Na menli ne gyinlanle ɛkɛ nleanle mɔɔ ɛlɛkɔ zo la. Noko mgbanyima ne mɔ golole ɔ nwo hanle kɛ: “Ɔliele awie mɔ; yemɔti saa ɔdaye a ɔle Kelaese ne mɔɔ Nyamenle kpale ye na ɔzoanle ye la a, maa ɔlie ɔ nwo.”+ 36 Sogyama ne bɔbɔ golole ɔ nwo, bɛrale ɔ nwo ɛkɛ na bɛmaanle ye nza mɔɔ nyinyia la+ 37 na bɛhanle kɛ: “Saa wɔmɔ a ɛle Dwuuma Belemgbunli ne a, ɛnee die ɛ nwo.” 38 Bɛhɛlɛle debie bɛbɔle ɔ ti zo anwuma kɛ: “Ɛhye a le Dwuuma Belemgbunli ne a.”+ 39 Akee ɛtanevolɛma ne mɔɔ bɛhenda ɛkɛ ne la ko bɔle ɔ bo dendɛle tiale ye+ kɛ: “Se wɔmɔ a ɛle Kelaese ne a, ɔnle zɔ ɔ? Die ɛ nwo na die yɛdayɛ noko ɛ!” 40 Na ko ne hwile ɔ nyunlu kɛ: “Ɛnzulo Nyamenle fee ɔ, kɛkala mɔɔ bɛbua wɔ ndɛne ko ne ala la? 41 Yɛmɛ yɛ ɛdeɛ ne fɛta yɛ, ɔluakɛ ninyɛne mɔɔ yɛyɛle la a bɛlɛtua yɛ nwolɛ kakɛ a; noko nrenyia ɛhye ɛtɛyɛle ɛtane biala.” 42 Akee ɔhanle kɛ: “Gyisɛse, ɛba wɔ Belemgbunlililɛ ne anu a kakye me.”+ 43 Na ɔzele ye kɛ: “Nɔhalɛ nu meka meahile wɔ ɛnɛ kɛ, ɛbaboka me nwo wɔ Paladaese.”+ 44 Ɛnee ɔle kɛyɛ ewiazo bulu nee nwiɔ,* noko awozinli hedale azɛlɛ ne kɔsɔɔti azo too dɔne nsa,*+ 45 ɔluakɛ ewia ambɔ; akee ɛzonlenlɛsua ne anu mgbɛnudanlɛ ne+ anu dele sinli nwiɔ wɔ ye avinli.+ 46 Na Gyisɛse vale ɛnelɛ kpole deanle nu hanle kɛ: “Egya, me ngoane* wɔ ɛ sa nu.”+ Ɔhanle ɛhye la, ɔwule.*+ 47 Kɛmɔ sogya kpanyinli ne nwunle mɔɔ ɛzi la ati, ɔbɔle ɔ bo ɔwulale Nyamenle anyunlunyia na ɔhanle kɛ: “Amgba, nrenyia ɛhye le tenlenenli.”+ 48 Mekɛ mɔɔ menli dɔɔnwo ne mɔɔ rayiale ɛkɛ ne kɛ bɛnea mɔɔ ɛlɛkɔ zo nwunle ninyɛne ɛhye mɔ mɔɔ ɛzi la, bɛvale nyanelilɛ bɛbobɔle bɛ kɛnra azo na bɛhɔle sua nu. 49 Menli mɔɔ ze ye la amuala gyinlanle moamoa. Ɛnee eza mraalɛ mɔɔ bɛ nee ye vi Galeli rale la wɔ ɛkɛ na bɛnwunle ninyɛne ɛhye mɔ.+ 50 Na nea! ɛnee nrenyia bie mɔɔ bɛfɛlɛ ye Dwosefi, mɔɔ le Ayiama ne anu sonla la wɔ ɛkɛ, ɔle sonlakpalɛ yɛɛ ɔle tenlenenli.+ 51 (Nrenyia ɛhye anlie bɛ kpɔkɛbɔlɛ ne nee mɔɔ bɛyɛle la ando nu.) Ɔvi Dwudama suakpole Arelematia azo na ɛnee ɔlɛkendɛ Nyamenle Belemgbunlililɛ ne. 52 Nrenyia ɛhye hɔle Paelɛte ɛkɛ hɔzɛlɛle Gyisɛse funli ne. 53 Ɔyele ye ɔdole ɛkɛ+ na ɔvale lenen kpalɛ ɔkyekyele ye na ɔdole ye wɔ nla* mɔɔ bɛpɛ ye wɔ bolɛ nu,+ na bɛtɛsiele awie biala wɔ nu ɛlɛ la anu. 54 Ɛnee ɔle Anwoziezielɛ kenle,+ na ɔka ekyii na Ɛnwomenlelielɛ+ ne abɔ ɔ bo. 55 Na mraalɛ mɔɔ nee ye vi Galeli rale la doale bɛ hɔnleanle nla* ne nee kɛzi bɛziele ye la,+ 56 na bɛziale bɛhɔzieziele ayile ngakyile nee nwole evuanlɛ. Noko bɛliele bɛ menle wɔ Ɛnwomenlelielɛ kenle ne+ kɛ mɔɔ mɛla ne kile la.\n^ Giliki aneɛ nu, “Fa ɛhye kɔ.”\n^ Anzɛɛ “ɔhu ye wɔ baka zo.”\n^ Anzɛɛ “ɔgule ye ɛnwomenle mɔɔ li awieleɛ.”


Sunsum Nu Bodane: “Nea Kɛ Ɛsi Ɛtudu Ɛ Gyakɛ La” Na Kɔ Ɛ Nyunlu | Debiezukoalɛ\nKENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Isoko Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mizo Nahuatl (Northern Puebla) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tsonga Turkish Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nMEKƐ mɔɔ Nyamenle menli ne vile Babelɔn wɔ 537 K.Y.M. la, ɛnee Gyihova anye wɔ bɛ nwo zo wɔ bɛ Gyɛlusalɛm adendulɛ ne anu. Ɔzele bɛ kɛ: “Bɛziezie adenle ne bɛmaa menli ne; Bɛdu ademgbole, bɛyeye zolɛ awolɛ ne mɔ.” (Aye. 62:10) Dwenledwenle ndenle mɔɔ bie a Dwuuma vale zo yɛle ɛhye la anwo. Ɔbayɛ kɛ bɛ nuhua bie mɔ lumuale menli ne anyunlu hɔduoduale ahuma mɔɔ wɔ adenle ne azo la na bɛyɛle ye boɛ. Ɛhye mɔɔ bɛyɛle la baboa bɛ mediema mɔɔ lile bɛ nzi rale bɛ sua zo la kpalɛ.\nYɛbahola yɛava ɛhye yɛayɛ adenle mɔɔ yɛdua zo yɛdwu yɛ sunsum nu bodane ne mɔ anwo la anwo ndonwo. Gyihova kulo kɛ ye azonvolɛ kɔsɔɔti dwu bɛ bodane nwo mɔɔ ninyɛne mɔɔ anwo ɛngyia la ɛnzi bɛ adenle a. Ye Edwɛkɛ ne tu yɛ folɛ kɛ: ‘Nea kɛ ɛsi ɛtudu ɛ gyakɛ la boɛ, amaa wɔazi pi wɔ wɔ ndenle nu.’ (Mrɛ. 4:26) Mgbanyinli nee ngakula kɔsɔɔti kola nwu nrɛlɛbɛ mɔɔ wɔ edwɛkɛ ɛhye anu la.\nSI KPƆKƐ KPALƐ FA SIEZIE WƆ ADENLE NU\nBaebolo ne ka kɛ: “Mgbavolɛ anyunlunyia a le bɛ anwosesebɛ.” (Mrɛ. 20:29) Mgbavolɛ nee mbɛlɛra dɔɔnwo lɛ kpɔkɛdelɛ kpalɛ, adwenle mɔɔ yɛ gyima ndɛ, yɛɛ bɛkulo kɛ ɔwie bɛ boɛ. Mgbanyinli kola nwu mɔdenle mɔɔ mgbavolɛ nee mbɛlɛra bɔ nee mɔɔ bɛkola ye yɛ la na bɛkulo kɛ ɔwie bɛ boɛ. Kpavolɛ anzɛɛ bɛlɛra mɔɔ fa ye nrɛlɛbɛ nee ye anwosesebɛ sonle Gyihova la kola nyia nɔhalɛ anyelielɛ.\nNoko, yɛze kɛ ewiade ne nwu ninyɛne mɔɔ yɛ mgbavolɛ ne mɔ kola ye yɛ la. Saa Dasevolɛ kakula bie bɔ mɔdenle wɔ sukulu a, kilehilevolɛma anzɛɛ sukuluma ne bie mɔ bɔ mɔdenle piepia ye kɛ ɔzukoa nwoma kpole amaa yeawie ye boɛ. Anzɛɛ bɛwula mɔɔ bɔ mɔdenle wɔ nwɔhoalilɛ bie anu la anwosesebɛ kɛ ɔva ɔyɛ ye gyima. Ɛhye bie ɛdo wɔ ɛlɛ, anzɛɛ ɛze awie mɔɔ ɛlɛyia ngyegyelɛ ɛhye bie ɔ? Duzu a baboa Keleseɛnenli yeamaa yeazi kpɔkɛ kpalɛ a?\nBaebolo ngilehilelɛ bahola aboa yɛ yeamaa yɛadu adenle kpalɛ ne mɔɔ kɔ ngoane nu la. Nolobɔvo ne 12:1 ka kɛ: “Mekɛ mɔɔ bɛle mgbavolɛ nee mbɛlɛra la, bɛhakye bɛ Bɔvolɛ ne.” Kɛ ɔkɛyɛ na ɛdawɔ anzɛɛ ɛ gɔnwo kpavolɛ bie ahola ‘ahakye ye Bɔvolɛ ne ɛ’?\nMaa yɛva mɔɔ dole Eric * mɔɔ wɔ Afrika Adɔleɛ la kɛ neazo. Ɛnee ɔkulo bɔlo ɛbɔlɛ kpalɛ. Ɔkanyia ɛvolɛ 15 la, ɛnee ɔgyinla ye maanle ne agyakɛ anu ɔbɔ bɔlo. Ɛhye kile kɛ ɛnee ɔ nye la kɛ ɔnrɛhyɛ ɔbanyia nwolɛ ndetelɛ wɔ Europe na yealua zo yeava yeayɛ ye gyima titile. Noko, kɛ ɔkɛyɛ na yɛali folɛdulɛ ne mɔɔ se ‘kakye wɔ Bɔvolɛ ne’ la azo ɛ? Ɛzukoalɛdeɛ boni a wɔ edwɛkɛ ɛhye anu maa wɔ anzɛɛ ɛ gɔnwo kpavolɛ ɛ?\nEric nee Gyihova Alasevolɛ bɔle Baebolo ne ɛzukoalɛ bo wɔ mekɛ mɔɔ ɔkɔ sukulu la. Ɔzukoale kɛ ye Bɔvolɛ ne baye alesama ngyegyelɛ avi ɛkɛ bɔkɔɔ. Eric nwunle kɛzi ɔhyia kɛ ɔfa ye mekɛ nee ye anwosesebɛ ɔyɛ Nyamenle ɛhulolɛdeɛ la. Ɔlua nɔhalɛ edwɛkɛ ɛhye mɔɔ Eric ranwunle ye la ati, ɔzile kpɔkɛ kɛ ɔnrɛva bɔlo ɛbɔlɛ ɔnrɛyɛ ye gyima. Emomu, ɔmanle bɛzɔnenle ye na ɔvale sunsum nu bodane ɔziele ɔ nye zo. Yeangyɛ bɛkpale ye asafo nu sonvolɛ na nzinlii ɔhɔle Mediema Mrenya Mɔɔ Bɛtɛgyale Baebolo Sukulu ne bie.\nSaa Eric vale bɔlo ɛbɔlɛ yɛle ye gyima a, anrɛɛ yelie duma na yenyia ezukoa. Noko ɔnwunle nɔhalɛ mɔɔ wɔ Baebolo nu ngyinlazo ɛhye anu la: “Sukoavolɛ anwonyia le ye suakpole ɛsesebɛ; ɔle kɛ bane tendenle ɔbɔ ɔ nwo bane.” (Mrɛ. 18:11) Noko banebɔlɛ mɔɔ awie suzu kɛ ɔbanyia ye wɔ anwonyia nu la le mɛlɛbɛla. Bieko, menli mɔɔ fa anwonyia ɛkpondɛlɛ sie bɛ nye zo la, “nyane ala a bɛdi a.”—1 Tem. 6:9, 10.\nƆyɛ anyelielɛ kɛ mgbavolɛ nee mbɛlɛra dɔɔnwo ɛlua dahuu ɛzonlenlɛ gyima ne mɔɔ bɛva bɛ nwo bɛwula nu la azo ɛnyia anyelielɛ nee banebɔlɛ kpalɛ. Eric ka kɛ: “Meraboka menli ‘ekpunli’ kpole ne mɔɔ bɛlɛsonle Gyihova wɔ dahuu ɛzonlenlɛ gyima ne anu la anwo. Ekpunli kpalɛ bieko ɛnle ɛkɛ, meyɛ Gyihova mo kɛ yehile me adenle kokye ne mɔɔ medua zo a mebanyia nɔhalɛ anyelielɛ na me ɛbɛla awie me boɛ la.”\nNa ɛdawɔ noko ɛ? Kɛ anrɛɛ ɛbava ewiade ne anu bodane wɔazie ɛ nye zo la, duzu ati a ɛmmaa wɔ “ndenle” ɛnzi pi wɔ Gyihova anye zo ɔlua adekpakyelɛ gyima ne mɔɔ ɛbayɛ la azo ɛ?—Nea ɛlɛka, “Menyia Nvasoɛ Mɔɔ Anrɛɛ Menrɛnyia Ye Wɔ Yunivɛsiti La.”\nYE NGYEGYELƐ BIALA FI WƆ ADENLE NU\nMekɛ bie mɔɔ agyalɛma bie hɔle United States Bɛtɛle la, bɛnwunle kɛ Bɛtɛlema ne fa anyelielɛ sonle Gyihova wɔ ɛkɛ. Nzinlii, adiema raalɛ ne hɛlɛle kɛ: “Yɛ nwo tɔ yɛ somaa.” Yemɔti, agyalɛma ne zile kpɔkɛ kɛ bɛbava bɛ mekɛ nee bɛ anwosesebɛ ne bie bɛayɛ dɔɔnwo wɔ ɛzonlenlɛ gyima ne anu.\nƆdwule mekɛ bie la ɛnee ɔnla aze kɛ agyalɛma ne bayɛ nzenzaleɛ bie mɔ. Noko kenle ko bie, bɛdwenledwenlenle alehyenlɛ ne anu tɛkese ne anwo. Ɛnee ɔwɔ Dwɔn 8:31, wɔ ɛkɛ ne Gyisɛse hanle kɛ: “Saa bɛkɔ zolɛ bɛdi me ngilehilelɛ zo a, ɛnee bɛle me ɛdoavolɛma amgba.” Mɔɔ edwɛkɛ ɛhye wɔ bɛ adwenle nu la, bɛhanle kɛ: “Saa yɛkpo ninyɛne mgbole ɛkpondɛlɛ wɔ ɛbɛlabɔlɛ nu a ɔle afɔlebɔlɛ mɔɔ fɛta.” Bɛdɔnenle bɛ sua kpole ne, bɛyele adesoa biala bɛvile bɛ kɔme zo, na bɛdule bɛhɔle asafo mɔɔ hyia moalɛ la anu. Kɛkala bɛle adekpakyelɛma, noko eza bɛboa bɛmaa bɛsisi Belemgbunlililɛ Asalo, na bɛboa maangyeba nyianu bo gyimayɛlɛ. Kɛzi bɛte nganeɛ ɛ? “Anyelielɛ mɔɔ ninyɛne mgbole ɛkpondɛlɛ mɔɔ yɛanva yɛanzie yɛ nye zo ɛmaa yɛnyia la si yɛ nwo, ɔluakɛ yɛlɛyɛ mɔɔ Gyihova ahyehyɛdeɛ ne se yɛyɛ la.”\nNYIA SUNSUM NU ANYUHƆLƐ DAHUU\nSɔlɔmɔn hɛlɛle kɛ: “Nea ɛ nyunlu fɔɔnwo, yɛɛ ɛnea debie a nea ye boɛ.” (Mrɛ. 4:25) Kɛmɔ delava ɛlɛka kale a ɔmmaa debie biala ɛndwehwe ye adwenle la, zɔhane ala a yɛdayɛ noko ɔnle kɛ yɛmaa debie ye yɛ adwenle fi sunsum nu bodane mɔɔ yɛbava yɛazie yɛ nye zo na yɛadwu nwo la azo a.\nSunsum nu bodane boni a ɛbaholawɔapele wɔadwu nwo a? Dahuu ɛzonlenlɛ gyima ne mɔɔ ɛbava ɛ nwo wɔawula nu la le nuhua ko. Bieko a le kɛ ɛbaboa asafo mɔɔ bikye wɔ na bɛhyia nolobɔlɛma amaa bɛahola bɛawie bɛ azɛlɛsinli ne anu gyima yɛ la. Anzɛɛ bie a asafo bie lɛ nolobɔlɛma dɔɔnwo, noko bɛhyia mgbanyima nee azonvolɛ. Ɛbahola wɔaboa wɔ adenle ɛhye mɔ ko azo ɔ? Duzu ati a ɛ nee wɔ maanzinli zo neavolɛ ne ɛnzuzu nwo saa ɛbahola wɔayɛ zɔ a? Saa ɛlɛ ɛhulolɛ kɛ ɛbayɛ dɔɔnwo a, ɛbahola wɔabiza adenle wɔahɔboa asafo mɔɔ wɔ moa na bɛhyia moalɛ la. *\nMaa yɛzia yɛhɔ ndonwo ne mɔɔ wɔ Ayezaya 62:10 la azo. Dwuuma ne bie mɔ yɛle gyima ɛsesebɛ zieziele adenle ne kɛnlɛma amaa Nyamenle menli ne ahola azia ara sua nu. Saa ɛlɛbɔ mɔdenle kɛ ɛbadwu wɔ bodane nwo wɔ Gyihova ɛzonlenlɛ nu a, mmamaa ɛ sa nu to. Nyamenle baboa ɛdawɔ noko yeamaa wɔadwu wɔ bodane ne mɔ anwo. Kɔ zo sɛlɛ Gyihova ɛkɛ nrɛlɛbɛ wɔ mekɛ mɔɔ ɛlɛbɔ mɔdenle kɛ ɛsiezie wɔ adenle nu la. Wɔ mekɛ kpalɛ nu, ɛbanwu kɛzi ɔkola ɔboa wɔ ɔmaa “ɛtudu ɛ gyakɛ la.”—Mrɛ. 4:26.\n^ ɛden. 8 Tɛ ye duma kpalɛ ɔ.\n^ ɛden. 18 Nea Organized to Do Jehovah’s Will, mukelɛ 111-112.\nMenyia Nvasoɛ Mɔɔ Anrɛɛ Menrɛnyia Ye Wɔ Yunivɛsiti La\nMEKƐ mɔɔ ɛnee Flavia le kakula la, ye nana mɔɔ ɛnee le Gyihova Dasevolɛ la hanle Baebolo ne anu edwɛkɛ hilele ye. Noko akee, ye papa mɔɔ ɛnee le kilehilevolɛ la bɔle mɔdenle kɛ ɔbamaa yeazukoa nwoma kpole wɔ abɔdeɛ nwo ninyɛne nu. Awie mɔ hanle hilele ye kɛ, “Bɛle awolɛndoazo mɔɔ bɛbahola bɛayɛ pelanet ne boɛ na yeanzɛkye a.” Ɔlua ye papa moalɛ zo ɔhɔle yunivɛsiti mɔɔ ɛlie duma kpalɛ la bie na ɔbɔle ɔ bo kɛ ɔyɛ kɛzi bɛyɛ patulo kpalɛ la anwo neɛnleanu.\nYeangyɛ, Flavia nwunle kɛ sukuluma ne dɔɔnwo ɛnlɛ anyelielɛ kɛ ‘bɛbayɛ pelanɛt ne boɛ.’ Bieko, yunivɛsiti ɛkɛ gyimalilɛ bie mɔ fa bɛ nwo to gyima bie mɔ azo kpondɛ ezukoa afoa nu moalɛ, yemɔti neɛnleanuma ne ɛngola ɛnli nɔhalɛ wɔ bɛ gyima ne anu. Ɛhye gyegyele Flavia. Mekɛ mɔɔ Gyihova Alasevolɛ rale ye sua nu la, eza ɔnyianle anyelielɛ ne mɔɔ ɛnee ɔlɛ ye wɔ mɔɔ Baebolo ne ka ye wɔ Nyamenle nee kenlebie nwo la bieko.\nFlavia liele Baebolo ne anu nɔhalɛ ne dole nu na bɛzɔnenle ye. Noko ɔluakɛ ɛnee ɔlɛsukoa nwoma kpole la ati, ɛnee ɔnnyia mekɛ ɔmbɔ edwɛkpa ne nolo. Kenle ko bie ɔdele kɛ maanzinli zo neavolɛ ko ɛlɛkilehile Gyemise 4:17 anu: “Sonla ne mɔɔ ze debie kpalɛ mɔɔ ɔwɔ kɛ ɔyɛ na yeanyɛ la, ɔle ɛtane ɔmaa ye.” Ɛhye hanle Flavia manle ɔzuzule ye gyinlabelɛ ne anwo. Ɔka kɛ: “Mekɛ mɔɔ ɛnee mekulo kɛ menyia Gyihova nyilalɛ la, ɛnee eza mekulo kɛ menyia anyelielɛ wɔ abɔdeɛ nwo nrɛlɛbɛ nwo gyimalilɛ nu. Ɛnee ɔwɔ kɛ mesikpɔkɛ.”\nFlavia zile kpɔkɛ na ɔpɛle debie mɔɔ ɛnee ɔlɛsukoa ye wɔ yunivɛsiti ɛkɛ la azo. Asoo ɛhye manle ɔnlunle ɔ nwo? Ɔka kɛ:\n“Menyia nvasoɛ mɔɔ anrɛɛ menrɛnyia ye wɔ yunivɛsiti la wɔ Gyihova ɛzonlenlɛ nu. Gyihova ɛyɛ ninyɛne kpalɛ ɛmaa me. Yehilehile me yemaa menyia atiakunlukɛnlɛma, meda ɛlɔlɛ ali na meboa awie mɔ wɔ sunsum nu. Menyia agyalɛ kpalɛ nee anyelazo mɔɔ tɛla mɔɔ menzukoale ye wɔ abɔdeɛ nwo nrɛlɛbɛ nu la. Gyihova angome ala a bahola ayɛ pelanet ne boɛ a. Menrɛhakyi me nzi menrɛzi ye.” Flavia nee ɔ hu ɛlɛsonle wɔ Gyihova Alasevolɛ ewiade amuala gyima ne ati wɔ New York.\nFa nwa awie Fa nwa awie “Nea Kɛ Ɛsi Ɛtudu Ɛ Gyakɛ La” Na Kɔ Ɛ Nyunlu\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ June 2014